Askar Paraguay maut diserang rusa
Oleh KOSMO!

5 Januari 2022, 8:00 pm
ASUNCION, PARAGUAY – Seorang askar Paraguay maut selepas diserang seekor rusa di taman istana Presiden negara itu, lapor Badan Penyiaran Britain (BBC) semalam.
Sarjan Victor Isasi, 42, meninggal dunia akibat kecederaan terkena tusukan tanduk rusa tersebut, kata pihak tentera.
Rusa import itu dihadiahkan kepada kediaman Presiden Paraguay yang terletak dekat ibu negara, Asuncion.
Jurucakap tentera berkata, rusa itu biasanya ditempatkan di kawasan berasingan bersama haiwan liar lain dan tidak sepatutnya bersentuhan dengan manusia.
Kejadian itu dirakam oleh sistem televisyen litar tertutup (CCTV) yang menyaksikan mangsa menghampiri rusa berkenaan sebelum diserang. Dia kemudiannya disahkan meninggal dunia di hospital tentera.
“Menerusi CCTV, anda boleh lihat sarjan itu memasuki tempat rusa itu berada dan mengangkat tangannya yang mengundang reaksi haiwan tersebut,’’ kata jurucakap tentera, Kolonel Victor Urdapilleta.

Tambahnya, sarjan itu sedang melakukan rondaan rutin ketika serangan berlaku  awal semalam.
Haiwan itu adalah rusa paksi dari India. Ia adalah antara sejumlah haiwan yang dipelihara di taman seluas 10 hektar tersebut di kediaman rasmi Presiden Mario Abdo Benitez. – Agensi


Difitnah ke kelab gay di Korea, Hael Husaini serah pada pihak pengurusan
Oleh NUR EMIRA SAIZALI

5 Januari 2022, 7:38 pm
PETALING JAYA – “Saya sudah serahkan kepada pihak pengurusan, mereka lebih pakar untuk menguruskannya.”
Itu jawapan penyanyi dan komposer terkenal, Hael Husaini yang masih enggan mengulas lanjut mengenai fitnah dia dilihat berhibur di sebuah kelab gay di Korea seperti didakwa seorang pelajar Malaysia yang menuntut di sana.
Menurut Hael, 34, tuduhan tersebut mungkin timbul kerana ramai pihak tidak mengetahui tujuan sebenar dia dan beberapa lagi selebriti tanah air seperti Andi Bernadee dan Sharifah Rise berangkat ke Korea sekitar awal November lalu.
“Allahuakbar, mungkin benda itu terjadi kerana ramai tak tahu kenapa saya berada di sana. Untuk pengetahuan semua, saya bersama beberapa artis lain terlibat dalam program Master In The House Malaysia dan tak dibenarkan untuk mendedahkan mengenai pembabitan kami kepada umum.
“Kami diminta untuk menyimpan rahsian ini tetapi kini semuanya sudah terjawab,” katanya yang tidak mengulas panjang mengenai fitnah tersebut.
Hael berkata demikian semasa ditemui pada sidang akhbar program berkenaan yang diadakan di Petaling Jaya Performing Arts, Damansara semalam.

Walaupun dihambat kontroversi tersebut ketika dalam tempoh penggambaran, pelantun Bujang itu enggan menjadikan tuduhan berkenaan sebagai punca untuknya tidak fokus sehingga menjejaskan reputasi sebagai anak seni.
“Tak apalah, saya pun tak mahu diri dihantui dengan fitnah tersebut sepanjang berada di sana. Saya tak nak hilang fokus untuk menjayakan program tersebut di Korea,” katanya lagi.
Walaupun enggan mengulas lanjut, pemilik nama penuh Hal Husaini Razmi itu mengakui mengenai tindakan pihak pengurusannya yang akan memfailkan saman terhadap individu yang menyebarkan fitnah tersebut.
“Saya tak tahu dan tak nak ambil tahu. Benda yang berlaku tempoh hari sudah saya serahkan kepada pengurusan saya dan rasanya, mereka lebih pakar mengendalikan isu sebegini.
“Macam saya katakan tadi, sepanjang berada di sana, saya memang fokus dengan penggambaran yang berlangsung dari waktu pagi hingga ke pagi dan tentunya lebih memerlukan fokus serta tenaga untuk menjayakan program,” ujarnya lagi.
Terdahulu, pada November tahun lalu, seorang pelajar Malaysia di Korea memuat naik sebuah ciapan yang mendakwa Hael dilihat berhibur di sebuah kelab hiburan gay di Itaewon.
Menafikan dakwaan tersebut, pihak pengurusan penyanyi berkenaan tampil membersihkan nama bekas peserta Akademi Fantasia itu dan akan mengambil tindakan undang-undang terhadap individu terbabit. – K! ONLINE


Lakukan provokasi selepas dikompaun letak motosikal di parkir OKU
Oleh ISKANDAR SHAH MOHAMED

5 Januari 2022, 6:51 pm
KUALA SELANGOR – Berang dikompaun meletakkan motosikal di parkir orang kelainan upaya (OKU) dipercayai menjadi penyebab seorang lelaki lelaki yang tular melakukan provokasi terhadap anggota penguat kuasa Majlis Perbandaran Kuala Selangor (MPKS).
Setiausaha MPKS, Yusli Askandar berkata, kejadian berlaku kira-kira pukul 9.45 pagi semalam ketika anggota itu menjalankan tugas pemantauan kupon parkir di sekitar Saujana Utama di sini.
“Individu itu secara tiba menghampiri anggota penguat kuasa berkenaan dan mengeluarkan kata-kata kesat serta ancaman. Ia berikutan dia tidak berpuas hati dikenakan kompaun atas kesalahan
meletakkan motosikal di petak parkir OKU,” katanya dalam kenyataan hari ini.
Jelas beliau, satu laporan polis dibuat di Balai Polis Saujana Utama untuk tindakan lanjut pagi tadi.
Kosmo! terdahulu melaporkan tindakan seorang lelaki mengugut dan mengganggu tugas seorang penguat kuasa Majlis Perbandaran Kuala Selangor (MPKS) kini sedang tular di laman sosial Facebook.
Berdasarkan klip video berdurasi seminit itu menunjukkan lelaki terbabit menghampiri penguat kuasa berkenaan dan beberapa kali menyatakan ingin menumbuk muka anggota yang menjalankan tugas. -K!ONLINE


Wanita bertengkar calon suami ditangkap curang
Oleh KOSMO!

5 Januari 2022, 7:00 pm
JAKARTA – Sebuah klip video tular memaparkan pertengkaran antara seorang wanita dengan bakal suaminya yang ditangkap kerana berlaku curang, lapor laman berita Suara.com.
Video itu dimuat naik ke akaun Instagram bernama @memomedsos.
Difahamkan, mereka berdua sudahpun mengedarkan kad jemputan perkahwinan kepada orang ramai dan akan melangsungkan perkahwinan pada bulan depan.
“Saya mengikut keretanya sejak dari tadi, ternyata dia bersama gadis lain. Walaupun saya pernah mengesyakinya, dia selalu menjawab bahawa itu hanya rakan sekerjanya,’’ tulis wanita tersebut.
“Tahniah, kamu berdua telah merosakkan saya dan keluarga saya,” tulisnya lagi.
Katanya, lebih menyakitkan hati kerana bakal suaminya bertindak membela gadis itu.

Rata-rata netizen memberikan respons terhadap kejadian tersebut.
“Alhamdulillah cik, Allah dah tunjukkan siapa sebenarnya bakal suami cik. Lebih baik tahu sebelum berkahwin,’’ tulis seorang netizen. – Agensi


PDRM cadang tempatkan 5 bot di 157 IPD
5 Januari 2022, 6:44 pm
KUALA LUMPUR – Polis Diraja Malaysia (PDRM) bercadang untuk menambah fasiliti keselamatan dengan menempatkan lima buah bot di 157 Ibu Pejabat Polis Daerah (IPD).
Menurut Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman, Datuk Hazani Ghazali, penambahan tersebut bagi memudahkan pasukan keselamatan bertindak.
“Kami akan hantar cadangan ini ke pihak kerajaan bagi menempatkan sekurang-kurangnya lima buah bot di 157 IPD.
“Perkara ini bagi memudahkan pasukan tindak pantas bergerak ke lokasi bencana jika berlaku pada masa hadapan,” katanya pada sidang akhbar di Bukit Aman di sini hari ini.
Sementara itu, jelasnya, jumlah keseluruhan mangsa banjir direkodkan seramai 505,069 bermula dari 10 November 2021 hingga semalam.
Katanya, bagi situasi terkini, setakat pukul 12 tengah hari tadi seramai 13,322 mangsa banjir dicatatkan melibatkan tujuh negeri dengan 172 pusat pemindahan sementara yang masih aktif.

“Selain itu, seramai 54 orang jumlah kematian direkodkan setakat ini dengan negeri Selangor tertinggi sebanyak 25 mangsa, Pahang (21), Kelantan (4), Sabah (3) dan Negeri Sembilan (1), sementara dua orang lagi masih hilang,” ujarnya.
Mengulas lanjut beliau berkata, situasi banjir di Segamat, Johor, masih lagi terkawal walaupun empat kampung terputus hubungan.
“Kampung Lubuk Lanjut, Kampung Spang Loi, Kampung Mensudot Pindah dan Kampung Batu 10 telah ditenggalami air.
“Pihak polis telah menggerakkan sebuah helikopter jenis Eurocopter AS355 bagi memudahkan operasi bantuan kepada penduduk-penduduk kampung tersebut yang terkandas,” ujarnya. – K! ONLINE


RON97 naik tiga sen, RON95, diesel kekal
Oleh LUQMAN RIDHWAN MOHAMED NOR

5 Januari 2022, 5:48 pm
PUTRAJAYA – Harga runcit petrol RON97 naik 3 sen iaitu daripada RM3 kepada RM3.03 seliter berkuat kuasa esok sehingga 12 Januari depan.
Kementerian Kewangan (MOF) dalam satu kenyataan berkata, harga runcit petrol RON95 dan diesel pula kekal masing-masing pada RM2.05 seliter dan RM2.15 seliter.
Jelasnya, kerajaan mengekalkan harga runcit RON95 dan diesel bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Budak Rohingya tular kena kutip
Oleh KOSMO!

5 Januari 2022, 5:36 pm
PETALING JAYA – Pelapis Long Tiger iaitu kanak-kanak berbangsa Rohingya yang tular dengan video memarahi orang ramai dilaporkan telah ‘dikutip’ penguat kuasa hari ini.
Satu perkongsian dari akaun TikTok @fifi_story07 menunjukkan beberapa keping gambar yang menyaksikan kanak-kanak terbabit telah ditahan pihak berkuasa.
Jelas pemilik akaun tersebut, kanak-kanak terlibat telah diangkut penguat kuasa dan berharap dihantar ke negara asal mereka segera.
“Kan dah kena kutip, harap mereka semua ni dihantar ke negara asal masing-masing. Duduk dekat sini pun macam apa je,” jelasnya.
Rata-rata orang ramai meninggalkan komen dan menyatakan kelegaan terhadap tindakan yang telah dilakukan oleh pihak berkuasa.
“Ramai lagi rasanya ada budak-budak macam ni. Bukan kita tak ada perikemanusiaan tapi mereka ni dah melampau sangat.

“Beri betis nak paha, beri paha nak pinggang, sampai bila tak sudah dia orang ni,” jelas Azamli85.
“Betul, hantar balik je ke Myanmar biar tahu langit tu tinggi rendah. Duduk sini pun menyusahkan. Kotor Kuala Lumpur ni dengan mereka.
“Biar mereka tahu duduk di Malaysia ni aman tenteram, duduk dekat sana peluru atas kepala. Tak reti bersyukur budak-budak ni,” jelas Armthejohn. – K! ONLINE.


Banjir: 1,000 sukarelawan Southern Volunteers digerakkan
Oleh MOHAMAD FAIZAL HASHIM

5 Januari 2022, 6:23 pm
ISKANDAR PUTERI – Tunku Mahkota Johor, Tunku Ismail Sultan Ibrahim mengarahkan pasukan sukarelawan Southern Volunteers yang dianggotai lebih 1,000 individu digerakkan habis-habisan untuk membantu rakyat Johor yang terkesan akibat banjir.
Pengerusi Jawatankuasa Pelancongan, Belia dan Sukan negeri, Datuk Onn Hafiz Ghazi berkata, tumpuan utama terarah kepada daerah Segamat yang terjejas teruk akibat bah setelah 1,500 yang dinaiki air.
Beliau berkata, pasukan sukarelawan akan digerakkan ke daerah itu esok bagi membantu mangsa banjir yang terjejas untuk membersihkan kediaman mereka.
“Dari segi jumlah sukarelawan yang akan dihantar, kita akan membuat penyelerasan dan mengikut arahan Pejabat Daerah Segamat berapa ramai sukarelawan diperlukan selain memastikan kelancaran program bantuan mengikut prosedur operasi standard (SOP) yang ditetapkan.
“Kita tak mahu kesilapan yang berlaku di Selangor berulang apabila rumah yang dibersihkan kembali dinaiki air. Sekiranya sukarelawan yang dihantar tidak mencukupi, kita akan menghantar pasukan tambahan,” katanya selepas menerima kunjungan Tunku Ismail yang melawat Sekretariat Sukma yang dijadikan pusat pengumpulan sumbangan bantuan banjir.
Pada program tersebut, Tunku Ismail menyaksikan penyerahan sumbangan bantuan banjir oleh syarikat berkaitan kerajaan (GLC) berjumlah RM150,000 secara keseluruhan. Tunku Ismail juga turut menyumbangkan wang tunai sebanyak RM150,000 kepada SV.-K! ONLINE


Mangsa banjir di Johor berkurangan kepada 4,942
Oleh MOHAMAD FAIZAL HASHIM

5 Januari 2022, 6:32 pm
JOHOR BAHRU – Jumlah mangsa banjir di negeri ini menunjukkan trend penurunan apabila seramai 4,942 orang daripada 1,327 keluarga ditempatkan di 70 pusat pemindahan sementara (PPS) setakat pukul 4 petang ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, jumlah itu berkurangan berbanding seramai 5,486 mangsa daripada 1,456 keluarga di 80 PPS, tengah hari tadi.
Beliau berkata, sehingga kini, sebanyak enam daerah yang masih terjejas banjir iaitu di Segamat, Tangkak, Mersing, Muar, Batu Pahat dan Kluang.
“Segamat menunjukkan penurunan mangsa banjir namun jumlah yang dicatatkan masih kekal tinggi iaitu seramai 3,340 orang daripada 905 keluarga di 42 PPS,” katanya dalam kenyataan hari ini.-K! ONLINE


Dijel 3 bulan ugut bunuh, bogel depan rumah jiran
Oleh NUZULSHAM SHAMSUDDIN

5 Januari 2022, 6:13 pm
SELAYANG – Padah mengugut untuk membunuh dan berbogel di hadapan rumah jirannya, seorang buruh binaan dihukum penjara tiga bulan oleh Mahkamah Majistret di sini hari ini.
Majistret Nik Mohd. Fadli Nik Azlan menjatuhkan hukuman penjara itu terhadap A. Anbalagan, 38, selepas lelaki itu mengaku bersalah terhadap kedua-dua pertuduhan yang disabitkan ke atasnya.
Mengikut pertuduhan pertama, tertuduh didakwa mengugut untuk membunuh seorang wanita berumur 38 tahun tahun itu dengan niat untuk mendatangkan cedera, di hadapan sebuah rumah (rumah mangsa) di Batu Arang, Gombak di sini pukul 8.40 malam pada 2 November 2021.
Bagi pertuduhan itu, tertuduh didakwa mengikut Seksyen 506 Kanun Keseksaan itu yang memperuntukkan hukuman penjara maksimum tujuh tahun atau denda atau kedua-duanya.
Bagi pertuduhan kedua, tertuduh didakwa melakukan perbuatan lucah dengan berbogel di tempat sama pukul 7 pagi pada 3 November 2021.
Bagi kesalahan itu, tertuduh didakwa mengikut Seksyen 294 (a) Kanun Keseksaan yang membawa hukuman penjara maksimum tiga bulan atau denda atau kedua-duanya.

Mahkamah memerintahkan hukuman penjara tiga bulan bagi kesalahan mengugut manakala penjara dua bulan bagi pertuduhan berbogel.
Hukuman bagi kedua-dua pertuduhan itu berjalan serentak dari tarikh tertuduh ditangkap pada 3 November tahun lalu (2021).
Mengikut fakta kes, pada hari kejadian iaitu pada 2 November tahun lalu, tertuduh yang merupakan jiran hadapan rumah mangsa telah menengking dan mengajak wanita itu tidur bersamanya.
Tertuduh juga turut mengugut mangsa jika wanita itu tidak menurut kehendaknya, dia akan membunuh mangsa sebelum membaling pisau dan sebatang kayu ke arahnya.
Mangsa membuat kemudian laporan polis selepas tertuduh datang semula ke rumahnya dalam keadaan bogel pada keesokan harinya dan mengajaknya tidur bersama.-K! ONLINE


Netizen Kenya marah KFC kehabisan jejari kentang
Oleh KOSMO!

5 Januari 2022, 6:19 pm
NAIROBI, Kenya – Gergasi rangkaian makanan segera Amerika Syarikat, KFC mencetuskan kemarahan  netizen di Kenya selepas ia kehabisan  jejari kentang dengan pengguna Ttempatan Twitter mengugut akan melancarkan boikot kerana rangkaian restoran berkenaan tidak menggunakan ubi kentang tempatan.
“Anda agak berlebihan menyukai jejari kentang kami dan kami kehabisan bekalan. Maaf!,” kata KFC dalam satu kenyataan menerusi Twitter minggu ini.
Bos francais itu di rantau Afrika Timur,  Jacques Theunissen berkata, KFC menjadi mangsa terbaharu gangguan perkapalan global yang berpunca daripada pandemik Covid-19.
“Masalah ini berpunca daripada gangguan perkapalan akibat situasi Covid-19,” katanya kepada akhbar tempatan. Business Daily.
Menurutnya, KFC berharap masalah kekurangan bekalan itu akan selesai dengan ketibaan kontena sarat dengan ubi kentang pada minggu ini.
Bagaimanapun, pengakuan Theunissen bahawa restoran berkenaan tidak menggunakan ubi kentang yang ditanam petani tempatan mengundang gelombang bantahan di Twitter.

Francais ayam goreng itu memasuki pasaran Kenya pada 2011 dan kini mempunyai sebanyak 35 restoran di seluruh rantau Afrika Timur.
Sementara itu, dalam kenyataannya semalam, KFC menyatakan bahawa pihaknya memulakan rancangan untuk mendapatkan bekalan ubi kentang daripada petani Kenya. – AFP


Bapa gigih hantar susu badan ke NICU, bayi 3 bulan sakit jantung
Oleh ALWANI ZAFIRAH

5 Januari 2022, 6:06 pm
PETALING JAYA – Sibuknya ibu bapa pasti tersedia waktu untuk diberikan kepada anak-anak dan kasih sayang mereka tiada tandingannya.
Menerusi perkongsian oleh Shahrul Amri di media sosial, dia dan isteri diuji dengan perkhabaran anak sulung mereka yang baru berusia tiga bulan mengalami masalah jantung dan kini masih bergantung pada ubat dan oksigen dan ditempatkan di Unit Rawatan Rapi Neonatal (NICU) di sebuah hospital.
Menurut Shahrul, dia tidak pernah lupa menghantarkan bekalan susu badan untuk bayi mereka sepanjang berada tempoh tiga bulan berada di NICU dan sehingga kini anaknya masih dirawat di sana.
“Hari ini sudah genap usia kamu sayang (anak) dan abah (Shahrul) tak pernah lupa hantar susu ibu buat dirimu.
“Tiga bulan dan masih menanti, semoga ada berita gembira buat ibu dan abah,” katanya dalam satu hantaran semalam.
Dalam video yang lain, Shahrul turut berkongsi cerita mengenai keadaan terkini anaknya dan kisahnya berjaya menyentuh hati orang ramai.

“Pakar perubatan ada maklumkan bahawa jangka hayat anak saya mungkin tidak lama dengan keadaannya yang masih kurang baik.
“Pihak hospital memang tak boleh jalankan apa-apa pembedahan dan operasi sebab risiko lebih tinggi dan doktor juga ada cakap, jika kandungan ubat didapati mencapai dos maksimum, saya dan isteri perlu bersedia melepaskan anak kami,” jelasnya.
Meninjau ke ruangan komen, rata-rata pengguna turut bersimpati dengan ujian yang menimpa keluarga muda ini dan ada juga yang berkongsi pengalaman mereka diuji dengan perkara yang sama.
“Sahabat, sabar ya, anak saya pun doktor jangka boleh tahan tiga minggu tapi doa ibu tiada hijab dan Alhamdulillah masih bertahan dan anak saya dah setahun empat bulan,” kata Nurfatin Syafiqah.
“Semoga keadaan yang kritikal ini berlalu dengan cepat, dan semoga keadaan bayi dapat pulih dengan sihat,” kata @Rayyan.
“Semoga segalanya dipermudahkan buat abang dan isteri, kami doakan anak abang cepat sembuh, doakan keajaiban yang berlaku suatu hari nanti,” kata @Ally933. – K! ONLINE


SPRM teliti SOP khusus pantau isu salah laku pegawainya
Oleh MOHD. HUSNI MOHD. NOOR

5 Januari 2022, 6:18 pm
PUTRAJAYA – Suruhanjaya Pencegahan Rasuah Malaysia (SPRM) sedang meneliti satu prosedur operasi standard (SOP) khusus bagi memastikan isu penyelewengan dan salah laku membabitkan warganya tidak berulang pada masa depan.
Perkara itu dimaklumkan Pengerusi Lembaga Penasihat Pencegahan Rasuah (LPPR), Tan Sri Abu Zahar Ujang pada sidang akhbar khas, hari ini.
Abu Zahar berkata, SOP itu adalah antara 31 cadangan penambahbaikan tatacara kerja yang dikemukakan oleh Jawatankuasa Aduan (JKA) SPRM.
Beliau berkata, antara cadangan dikemukakan termasuk berkaitan pengendalian barang kes, pengendalian dokumen penting dan pemeriksaan prosedur siasatan serta keperluan logistik.
“JKA akan bertanggungjawab mengenal pasti kelemahan dan tatacara kerja selain memberi cadangan dan syor yang difikirkan sesuai bagi keperluan SPRM.
“Selain itu, JKA juga bertanggungjawab memantau pengendalian oleh SPRM berkaitan aduan mengenai salah laku tidak bersifat jenayah terhadap pegawainya,” katanya.

Sementara itu, Abu Zahar berkata, SPRM juga akan melaksanakan tindakan paling maksimum bagi memastikan kawalan dalaman terhadap pegawai seperti mewujudkan Pelan Antirasuah SPRM (2021-2025) dan Kod Etika dan Tatakelakuan SPRM.
Menurutnya, SPRM juga menubuhkan satu cawangan khas sebagai langkah pencegahan untuk mengesan, menyiasat dan mengambil tindakan tegas terhadap pegawai disyaki terbabit jenayah.- K! ONLINE


Lancar Tabung Dana Wakaf Al-Quran bantu beli 50,000 al-Quran
Oleh NORHAYATI YAHAYA

5 Januari 2022, 5:43 pm
SHAH ALAM – Jabatan Agama Islam Selangor (JAIS) melancarkan Tabung Dana Wakaf Al-Quran bagi membeli sekurang-kurangnya 50,000 naskhah al-Quran dengan nilai keseluruhan RM1.5 juta.
Pengarahnya, Datuk Mohd. Shahzihan Ahmad berkata, tabung itu diwujudkan sehingga 5 Mac depan hasil pembentangan data tindakan bagi pelupusan al-Quran dan sekolah serta pelajar JAIS terjejas akibat banjir pada Mesyuarat Penyelarasan Teknikal Banjir JAIS semalam.
Katanya, lebih 155 tan naskhah al-Quran rosak dan kini dalam proses pelupusan.
“Sumbangan RM383,000 diterima daripada pelbagai pihak sejak tabung ini diperkenalkan. Kita menyasarkan sumbangan sehingga RM1.5 juta bagi membeli sekurang-kurangnya 50,000 naskhah al-Quran dengan harga kos RM30 sebuah untuk dihantar ke masjid, surau, sekolah-sekolah agama di bawah kelolaan JAIS dan maahad tahfiz swasta,” katanya pada sidang akhbar selepas melancarkan dana itu di sini hari ini.
Orang ramai yang ingin menyalurkan sumbangan boleh melakukannya melalui akaun Tabung Infak Jariah Umat Islam Selangor (Maybank Islamic : 562106718620).-K! ONLINE


Pelapis ‘Long Tiger’ buat onar lagi
Oleh KOSMO!

5 Januari 2022, 5:57 pm
Oleh Kosmo!
PETALING JAYA – Selepas tular di media sosial mengenai seorang kanak-kanak berbangsa Rohingya meminta sedekah di ibu kota, kini kanak-kanak itu dilihat semakin berani meminta duit RM1 daripada orang ramai dengan cara biadab.
Berdasarkan sebuah rakaman klip video berdurasi 17 saat yang dikongsikan seorang wanita menerusi aplikasi TikTok, @mehhr32 berkata, bukan kali pertama dia didatangi oleh kanak-kanak terbabit, malah sudah dua kali perkara itu berlaku.
Katanya, kali ini kanak-kanak lelaki terbabit datang meminta sedekah bersama seorang budak perempuan.
“Mereka meminta RM1 dengan cara mendesak sehingga membuatkan rakan saya enggan memberikan duit, namun dibalas dengan cara kurang sopan, meninggi suara dan menengking rakan saya,” katanya.
Susulan perkongsian itu, orang ramai berasa berang dan meminta pihak berkuasa untuk segera mengambil tindakan.

“Harap sangat ada tindakan terhadap kanak-kanak ini sebab sudah ramai yang terkena ugutan orang macam ini,” ujar @aida.
“Kanak-kanak macam ini kalau sudah besar nanti, lagilah bawa masalah sebab kehidupan dia dari kecil dudah kena lalui banyak dugaan,” jelas @rinlez.
“Kesempitan hidup sebab dia jadi macam itu. Risau apabila sudah membesar, terus jadi ganas ganti Long Tiger,” kata @Nooraidahhamzah – K! ONLINE


Sindiket kaut RM200 urus borang Bantuan Selangor Bangkit
Oleh MOHD YUNUS YAKKUB

5 Januari 2022, 5:21 pm
SHAH ALAM – Kerajaan negeri mengesan terdapat ejen sindiket tertentu mengenakan bayaran sehingga RM200 bagi pengurusan setiap borang permohonan Bantuan Selangor Bangkit (BSB).
Pegawai Khas Perhubungan Masyarakat kepada Menteri Besar Selangor, Dr. Gunaraj George berkata, perkara itu dikesan aktif dilakukan sekitar daerah Klang dengan menyasarkan warga emas dan ibu tunggal.
Katanya, ini sangat mendukacitakan kerana seolah-olah menangguk di air yang keruh ketika rakyat dalam kesempitan selepas berdepan musibah banjir.
“Kerajaan negeri telah mengumumkan bantuan wang tunai RM1,000 bagi pakej BSB kepada semua ketua isi rumah yang terkesan akibat musibah banjir ini.
“Setiap Pusat Khidmat Masyarakat Dewan Undangan Negeri (DUN) di Selangor telah berkerja keras membantu masyarakat yang terjejas menguruskan permohonan bantuan bencana banjir secara percuma,” katanya dalam kenyataan hari ini.
Jelas beliau, satu laporan polis telah dibuat berkaitannya bagi mencegah sindiket tersebut mengambil kesempatan terhadap rakyat marhaen.

Justeru, Gunaraj menasihati semua warga Selangor berhati-hati dengan tipu helah sesetengah pihak yang kononnya ingin membantu namun mempunyai tipu muslihat disebaliknya.
“Mereka yang terkesan perlu berhubung terus dengan pejabat Ahli Dewan Undangan Negeri (ADUN) dan Pejabat Tanah dan Daerah masing-masing bagi mendapatkan sebarang bantuan dan sokongan,” katanya.
Kosmo! sebelum ini melaporkan kerajaan negeri akan melakukan penyerahan bantuan RM1,000 kepada lebih 9,000 keluarga banjir menerusi inisiatif Selangor Bangkit seawalnya pada 29 Disember lalu.
Menteri Besar Selangor, Datuk Seri Amirudin Shari berkata, bantuan wang itu dibahagikan mengikut tiga kategori iaitu mangsa yang ditempatkan Pusat Pemindahan Sementara (PPS) awam dibawah kendalian kerajaan negeri serta swasta dan persendirian.
Bagi kategori ketiga, melibatkan mereka yang terkesan akibat banjir yang tidak berpindah.
“Kita menjangkakan kesemua penyerahan bantuan RM1,000 menerusi Selangor Bangkit akan dapat diselesaikan pada 31 Januari depan,” katanya. -K!ONLINE


Pengurus direman bantu siasatan kes rasuah RM500,000
Oleh LUQMAN RIDHWAN MOHAMED NOR

5 Januari 2022, 4:56 pm
PUTRAJAYA – Seorang pengurus syarikat direman selama empat hari bagi membantu siasatan kerana disyaki meminta dan menerima wang rasuah melebihi RM500,000.
Permohonan reman bermula hari ini sehingga 8 Januari depan itu dibenarkan oleh Majistret Amanina Mohamad Anuar selepas Suruhanjaya Pencegahan Rasuah Malaysia (SPRM) membuat permohonan berkenaan di Mahkamah Majistret Kuala Lumpur, hari ini.
Menurut sumber, suspek berusia 43 tahun tersebut ditahan kira-kira pukul 4 petang semalam di Pejabat SPRM Kuala Lumpur ketika hadir memberi keterangan.
Difahamkan, suspek yang bertugas sebagai pengurus di sebuah syarikat cari gali telah meminta dan menerima rasuah daripada pengusaha-pengusaha stesen minyak sekitar Kuala Lumpur.
“Ia sebagai dorongan bagi mengelakkan penilaian prestasi stesen-stesen minyak pemilik berkenaan terjejas,” katanya hari ini.
Sementara itu, Pengarah SPRM Kuala Lumpur, Razaliah Ab. Rahman mengesahkan penahanan tersebut dan berkata kes disiasat mengikut Seksyen 16(a)(A) Akta SPRM 2009. – K! ONLINE


APMM catat rampasan terbesar daun ketum RM900,000
Oleh NORLIDA AKMAR IDROS

5 Januari 2022, 5:13 pm
ALOR SETAR – Maritim Malaysia (APMM) berjaya menggagalkan cubaan satu sindiket penyeludupan daun ketum berskala besar apabila merampas lima tan daun tumbuhan itu yang dianggarkan bernilai RM900,000 di perairan Kuala Kedah pada semalam.
Rampasan itu merupakan yang terbesar pernah dicatatkan APMM setakat ini dengan jumlah tersebut hampir menyamai jumlah rampasan sepanjang tahun lalu sebanyak 5.97 tan.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah memberitahu, sindiket penyeludupan dilihat mengubah taktik dengan menyeludup daun ketum dalam jumlah yang besar.
“Penyeludup juga didapati menggunakan bot dengan enjin berkuasa tinggi iaitu dua enjin dengan setiap satu berkuasa 115 kuasa kuda berbanding bot lebih kecil dengan satu enjin berkuasa antara 70 hingga 90 kuasa kuda sebelum ini.
“Penggunaan bot tersebut membolehkan penyeludup bergerak lebih pantas ke sempadan negara iaitu dalam masa kurang sejam,” katanya kepada pemberita di Kuala Kedah di sini hari ini.
Katanya, dalam tangkapan terbaharu tersebut, bot ronda Perkasa 1226 telah diatur gerak ke lokasi tangkapan susulan maklumat risikan mengenai satu perancangan aktiviti menyeludup daun ketum oleh sindiket dalam skala besar.- K! ONLINE


Henti sebar gambar, video banjir lama di Kota Tinggi
Oleh MASTURAH SURADI

5 Januari 2022, 5:09 pm
KOTA TINGGI – Orang ramai dinasihatkan supaya tidak menularkan gambar dan video banjir lama bagi mengelakkan kekeliruan dan menimbulkan kegusaran masyarakat.
Ketua Polis Daerah Kota Tinggi, Superintendan Hussin Zamora berkata, ia berikutan Ibu Pejabat Polis Daerah (IPD) Kota Tinggi telah mengesan penularan gambar dan video kejadian banjir yang berlaku pada tahun 2021.
Katanya, gambar dan video berkenaan ditularkan baru-baru ini melalui aplikasi WhatsApp serta Facebook seolah-olah kejadian itu berlaku pada Januari 2022.
“Kesalahan kepada mana-mana individu yang memuat naik kandungan di dalam media sosial, mereka boleh diambil tindakan dibawah Seksyen 233 Akta Komunikasi dan Multimedia 1998 kerana menularkan kandungan berita yang tidak sahih.
“Jika sabit kesalahan boleh didenda tidak melebihi RM50,000 atau penjara setahun atau kedua-duanya sekali,”katanya dalam kenyataan di sini hari ini.
Antara dikesan gambar serta video menyatakan penutupan Jalan Kluang-Bandar Tenggara dimana selepas pemantauan polis di lokasi kejadian tiada kejadian banjir berlaku dan ianya merupakan gambar lama.-K! ONLINE


Kasihnya Sultan Ibrahim kepada rakyat Johor
Oleh FARAHWAHIDA AHMAD

5 Januari 2022, 5:32 pm
SEGAMAT – Sultan Johor, Sultan Ibrahim Sultan Iskandar berkenan meneruskan lawatan baginda pada hari kelima untuk menemui mangsa banjir di pusat pemindahan sementara (PPS).
Baginda berkenan memandu sendiri kenderaan ke setiap PPS tanpa mengira cuaca dan waktu demi rakyat.
Dalam lawatan hari ini, Sultan Ibrahim berangkat ke Dewan Sekolah Kebangsaan (SK) Batu Anam, Segamat yang menempatkan 229 mangsa daripada 73 keluarga.
Baginda turut melawat PPS SK Tambang, Kampung Spang Loi yang menempatkan 423 mangsa banjir daripada 125 keluarga.
Sebanyak 300 kotak makanan kurniaan daripada Sultan Johor menerusi Yayasan Sultan Ibrahim Johor (YSIJ) turut disampaikan kepada mangsa-mangsa banjir di kedua-dua PPS berkenaan.
Sejak Sabtu lalu, Sultan Johor berangkat ke pelbagai PPS di daerah Segamat, Kota Tinggi dan Batu Pahat serta menyampaikan sumbangan kepada mangsa banjir, selain meninjau persiapan yang dilakukan disetiap PPS.-K! ONLINE


Isu pengurusan, pasca banjir antara dibincang mesyuarat Kabinet – PM
Oleh LUQMAN RIDHWAN MOHAMED NOR

5 Januari 2022, 5:28 pm
PUTRAJAYA – Perdana Menteri, Datuk Seri Ismail Sabri Yaakob akan memastikan setiap pihak menggalas tugas sebaik-baiknya bagi melancarkan urusan pemberian bantuan kerajaan kepada mangsa banjir.
Menurut beliau, perkara tersebut merupakan antara isu yang ditekankan pada mesyuarat Kabinet pertama tahun ini di Perdana Putra, di sini hari ini.
Antara isu lain yang turut dibincangkan, menurut beliau, adalah mengenai pengurusan banjir dan pasca banjir serta penangguhan umrah bagi jemaah Malaysia ekoran penularan varian Omicron di Mekah.
“Berikutan bencana banjir negara, saya akan pastikan setiap pihak menggalas tugas sebaiknya dalam melancarkan urusan pemberian bantuan-bantuan kerajaan. Segala bantuan yang telah diumumkan mesti disegerakan.
“Saya turut mengingatkan anggota Kabinet bahawa semua orang mempunyai peranan masing-masing dalam menghadapi krisis kesihatan, ekonomi dan bencana yang melanda negara,” katanya menerusi satu entri di Facebook hari ini.
Ismail Sabri berkata, beliau yakin dan percaya bahawa dengan tumpuan dan dedikasi dari semua pihak, cabaran itu dapat dilalui dengan tenang sebagai sebuah Keluarga Malaysia. – K! ONLINE


Tahi kucing dalam rumah pun tak bau – Zulin Aziz
Oleh SAIRUL ZAMRI MISRANI

5 Januari 2022, 5:32 pm
PETALING JAYA – Pelakon dan pengacara Zulin Aziz meluahkan kebimbangan sekiranya dijangkiti wabak maut Covid-19 sejak pulang dari mengerjakan umrah Sabtu lalu.
Zulin ketika dihubungi Kosmo! Online berkata, dia kini sedang menjalani kuarantin dan masih menunggu keputusan ujian calitan yang dilakukan di lapangan terbang sebelum ini.
Katanya, dia juga sudah melakukan kit ujian kendiri Covid-19 (RTK) air liur dan hasilnya negatif.
“Buat masa ini, saya masih lagi menantikan keputusan ujian calitan yang dilakukan semasa tiba di Kuala Lumpur minggu lalu. Mungkin hari ini atau esok dapatlah keputusan.
“Saya ada juga buat ujian calitan sendiri di rumah tapi keputusannya negatif. Harap sangat tak positif Covid-19. Tapi kalau dah tertulis, kita reda sajalah.
“Sekarang ini jangan kata minyak wangi, tahi kucing dalam rumah pun tak bau,” katanya.

Terdahulu, Zulin atau nama sebenarnya Farah Azleenda Abdul Aziz, 32, memuat naik hantaran dalam Instagram memberitahu keadaan dirinya yang kini sudah hilang deria bau selepas empat hari menjalani kuarantin di rumah.
Dalam ruangan komen, rata-rata netizen dan rakan selebriti mendoakan agar bekas penyampai radio Suria FM itu segera sembuh seperti sedia kala.
Untuk rekod, Zulin berangkat mengerjakan umrah pada 21 Disember lalu dan selamat pulang ke tanah air pada 1 Januari serta sedang menjalani kuarantin kendiri di kediamannya.
Kosmo! semalam ini melaporkan sebanyak 58 kes baharu positif Covid-19 disahkan varian Omicron dan daripada jumlah tersebut, 54 kes merupakan jangkitan import sekali gus menjadikan jumlah kumulatif kes Omicron di Malaysia sebanyak 122 kes. – K! ONLINE


Johor benar solat jarak setengah meter, solat hajat setiap hari
Oleh KHAIRUL MOHD. ALI

5 Januari 2022, 4:59 pm
JOHOR BAHRU – Sultan Johor, Sultan Ibrahim Sultan Iskandar berkenan agar pelaksanaan solat Jumaat dan solat fardu lima waktu di negeri ini dijarakkan hanya setengah meter berbanding satu meter, sebelum ini.
Pengerusi Jawatankuasa Hal Ehwal Agama Islam Johor, Tosrin Jarvanthi berkata, perubahan itu berkuatkuasa bermula Jumaat ini iaitu pada 7 Januari hingga satu tarikh yang akan dimaklumkan kelak.
Katanya, turut dipersetujui adalah solat hajat dilaksanakan selepas solat maghrib setiap hari dan selepas solat Jumaat setiap minggu di semua masjid dan surau negeri ini.
“Tujuannya adalah bagi memohon kesejahteraan buat negeri dan negara daripada segala musibah dan wabak penyakit.
“Selain itu, program pengimarahan masjid dan surau seperti kuliah dan ceramah agama ditambah daripada tempoh masa hanya satu jam kepada dua jam,” katanya dalam satu kenyataan, di sini hari ini.
Terdahulu, penjarakan jemaah ditetapkan kepada satu meter setiap jemaah akibat negara ini dilanda pandemik Covid-19 sejak Mac 2020 lalu.

Menurut Tosrin lagi, bacaan qunut Nazilah hendaklah dibaca dalam solat Jumaat setiap minggu di seluruh negeri.-K! ONLINE


Wanita dukung singa peliharaan terlepas
Oleh KOSMO!

5 Januari 2022, 5:30 pm
BANDAR RAYA KUWAIT – Pihak berkuasa tempatan mengesahkan kejadian seorang wanita membawa seekor singa dalam pelukannya ketika melalui sebatang jalan di Kuwait, lapor agensi berita United Press International (UPI) semalam.
Rakaman kejadian itu menjadi tular di media sosial. Ia menunjukkan singa berkenaan yang masih dalam usia muda, cuba untuk melepaskan dirinya daripada pelukan wanita tersebut.
Kejadian itu dikatakan berlaku pada Ahad lalu di kawasan Sabahiya, selatan Bandar Raya Kuwait.
Polis alam sekitar berkata, singa itu adalah milik wanita berkenaan dan bapanya.
Pihaknya membantu menangkap spesies kucing besar itu apabila haiwan tersebut dikesan berkeliaran di jalanan sebelum ia  dikembalikan kepada wanita itu.
Haiwan eksotik termasuk singa adalah sah untuk dijadikan sebagai haiwan peliharaan di Kuwait. – Agensi


‘Rindu, tapi semua hanya keseronokan dunia’
Oleh MOHD. HAIKAL ISA

5 Januari 2022, 5:10 pm
PETALING JAYA – Tidak lagi aktif dalam dunia nyanyian dangdut, penyanyi yang kini bergelar pendakwah, Iwan Syahman bagaimanapun tidak menafikan pernah terdetik di hati merindukan zaman kegemilangannya suatu ketika dahulu.
Pemilik nama lengkap Wan Syahman Wan Yunus itu berkata, dia bersyukur kerana urusan dirinya untuk mendekatkan diri dengan agama dipermudahkan Allah SWT.
“Sebenarnya, kalau difikirkan balik, memang rindu.
“Tapi, semua itu hanya keseronokan dunia dan alhamdulillah, sehingga ke saat ini, Allah bagi saya kekuatan.
“Walaupun saya menginginkan tapi Allah tak mengizinkan lagi saya pergi ke sana ke sini macam dulu (sewaktu aktif menyanyi dangdut),” katanya kepada Kosmo! Online baru-baru ini.
Tambah figura yang pernah dilabel sebagai Raja Dangdut Malaysia itu lagi, urusan dakwahnya dipermudahkan sejak mula perlahan-lahan meninggalkan dunia glamor yang pernah menjadi punca rezeki utamanya.
“Kalau tanya saya susah atau tidak nak lepaskan semuanya yang saya ada, jawapannya memang susah.

“Tapi Alhamdulillah, saya masih ingat lagi waktu mula-mula keluar berdakwah.
“40 hari pertama keluar berdakwah, Allah bagi saya kekuatan lepaskan semuanya.
“Tahun 2013, 40 hari pertama saya keluar (berdakwah), kemudian 40 hari kedua saya keluar. Kemudian empat bulan saya keluar pergi India, Pakistan dan Bangladesh,” katanya.
Ujar pelantun lagu Yang Sedang-Sedang Saja itu, dia ingin mengikut jejak langkah sahabat-sahabat Rasulullah berdakwah ke serata dunia demi Islam.
“Syahid di mana-mana dan inilah destinasi kita. Nak ikut macam mana sahabat-sahabat buat.
“Sebab apa, barangsiapa yang ikut satu kaum dalam hadis baginda Rasulullah, maka nescaya akan dibangkitkan bersama kaum itu,” tuturnya.
Iwan cukup terkenal dengan muzik dangdut pada era 1990-an namun bermula tahun 2009, dia bergerak ke arah genre nasyid dan kini, semakin lazim dengan urusan dakwah menyebarkan syiar Islam. – K! ONLINE


Jika suka sangat viral, jadilah wartawan – Dayana Roza
Oleh NUR EMIRA SAIZALI

5 Januari 2022, 4:13 pm
PETALING JAYA – Aktres Dayana Roza menggesa orang ramai khususnya netizen membuang sikap suka menularkan sesuatu perkara dalam media sosial tanpa sebarang usul periksa sehingga boleh menimbulkan fitnah.
Dayana yang mengulas mengenai isu video viral kemalangan melibatkan seorang pemandu lori yang meninggal dunia akibat serangan jantung itu turut memberitahu dia sudah memadam rakaman yang dimuat naik dalam Instagramnya bagi menghormati keluarga mangsa.
“Saya padam video tersebut kerana tidak sanggup melihat keadaan dan demi menghormati arwah. Tidak elok berkongsi video tersebut terlalu lama, cukuplah saya sudah meluahkan perasaan.
“Rasa marah sangat dengan tukang rakam dan viral tersebut. Semoga budaya merakam dulu kemudian baru menolong tiada lagi di Malaysia. Jadilah manusia yang menggunakan akal, hati dan perasaan sebaik-baiknya,” luahnya dalam satu entri Instagram semalam.
Pelakon drama I Promise Janji Anaqi itu turut memohon agar orang ramai dapat membuang sikap suka berprasangka buruk terhadap individu lain yang tidak dikenali terutama dalam media sosial.
Sempat berseloroh, Dayana juga meminta mereka yang gemar menularkan sesuatu perkara dalam media sosial memohon kerja sebagai wartawan kerana bidang pekerjaan tersebut mampu memberikan pendapatan tetap.

“Sudah tahun 2022, janganlah negatif sangat, suka menuduh, fitnah. Semua sikap tersebut perlu dibuang sebab mungkin kita pandang seseorang itu jahat tetapi kita tidak tahu kebaikan yang dia lakukan lebih banyak daripada kita.
“Simpan telefon bimbit, hulurkan tangan untuk membantu orang dalam kesusahan. Tidak viral orang tak nampak tak mengapa tetapi Allah SWT nampak.
“Jika suka sangat nak viral-viral, lebih baik jadi wartawan. Ada juga gaji daripada viral percuma sahaja. Semoga jadi pengajaran untuk kita supaya jadi manusia bertanggungjawab,” ujarnya.
Semalam, Kosmo! melaporkan sepasang suami isteri menafikan bahawa mereka merupakan perakam video kemalangan membabitkan seorang pemandu lori yang terkena serangan jantung semasa memandu di kawasan berhampiran Kilang Daikin di sini kelmarin.
Terdahulu, tular sebuah video berdurasi 48 saat memaparkan seorang wanita menuduh pemandu lori terbabit mabuk selepas melanggar beberapa buah kenderaan di lokasi.
Salah seorang rakan mangsa menerusi satu perkongsian klip video di laman aplikasi TikTok dikenali Siva menjelaskan rakannya itu terkena serangan jantung dan sudah meninggal dunia. – K! ONLINE


Wanita jual kentut dimasukkan ke hospital kerana kentut berlebihan
Oleh KOSMO!

5 Januari 2022, 4:48 pm
HARTFORD, CONNECTICUT – Seorang bekas bintang realiti televisyen di Amerika Syarikat yang menjana pendapatan sebanyak AS$200,000 (RM838,500) dengan menjual kentutnya di dalam balang,  dimasukkan ke hospital akibat kentut terlalu banyak, lapor laman berita MailOnline semalam.
Steph Matto, 31, dari Connecticut  dikejarkan ke unit kecemasan sebuah hospital selepas mengalami kesakitan pada dadanya.
Dia pada mulanya menyangka diserang sakit jantung atau strok dan akan meninggal dunia pada bila-bila masa.
Doktor melakukan ujian darah terhadap Matto dan kemudian memaklumkan bahawa gejala yang dialami wanita itu adalah kerana badannya menghasilkan terlalu banyak angin yang berpunca daripada amalan pemakanannya yang kerap memakan telur, kekacang dan pisang.
“Saya fikir saya diserang sakit jantung atau strok. Saya telah melakukannya secara berlebihan,” katanya.
Matto mula menjual kentut pada November tahun lalu selepas menerima permintaan daripada laman web dewasa Unfiltrd.

Namun, Matto mula merasakan sesuatu tidak kena pada badannya ketika dia berbaring dan merasakan tekanan pada perutnya.
“Saya sukar bernafas dan setiap kali saya cuba untuk bernafas, saya berasa seperti hati saya dicubit,” katanya.
Matto dinasihatkan untuk mengubah dietnya dan mengambil ubat penahan angin. Dia juga telah berhenti daripada menjual kentutnya. – AGENSI


Polis tumpaskan sindiket penipuan pelaburan
Oleh NUR HUDA MUSA

5 Januari 2022, 4:53 pm
KUALA LUMPUR – Polis berjaya menumpaskan satu sindiket penipuan pelaburan yang dikenali sebagai Pelaburan Forex GCG Asia membabitkan kerugian berjumlah RM2,941,412.94.
Pengarah Jabatan Siasatan Jenayah Komersial (JSJK), Datuk Mohd. Kamarudin Md. Din berkata, sindiket itu ditumpaskan dalam operasi di Perak, Selangor, Kuala Lumpur, Melaka dan Johor pada 1 Januari lalu.
“Hasil operasi, seramai 10 individu warga tempatan berusia dalam lingkungan 29 hingga 64 tahun terdiri daripada sembilan lelaki dan seorang wanita berjaya ditahan kerana disyaki terlibat dengan sindiket berkenaan.
“Turut dirampas ialah beberapa buah kenderaan, sejumlah barangan dan dokumen dipercayai mempunyai kaitan dengan aktiviti penipuan pelaburan yang dilakukan oleh pihak sindiket berjumlah sebanyak RM126,964,300.91,” katanya dalam satu sidang akhbar di sini hari ini.
Beliau berkata, hasil siasatan mendapati sindiket itu mula beroperasi sekitar tahun 2018 dan semua yang ditahan memainkan peranan sebagai broker, agen pencari pelabur, pengurus kewangan dan pemilik akaun.
“Selain itu juga, salah seorang daripada mereka didapati bertindak sebagai dalang utama sindiket ini.

“Sindiket ini menyasarkan majoriti warga tempatan sebagai mangsa dengan mempromosikan pelaburan berasaskan Forex dengan kadar pulangan secara mingguan antara 12 peratus hingga 14 peratus dari jumlah modal yang dilaporkan,” ujarnya.
Katanya, para pelabur kemudian akan dimaklumkan bahawa wang pelaburan mereka akan dilaburkan oleh Syarikat GCG Asia ke dalam pelbagai medium untuk menjana keuntungan yang besar.
“Pelabur akan diberi pautan laman web pelaburan bersama dengan kata laluan. Mereka boleh melihat jumlah keuntungan tetapi jumlah itu tidak boleh dipindahkan atau ditunaikan.
“Sindiket pelaburan ini seterusnya akan memutuskan hubungan komunikasi dengan pelabur setelah mendapat jumlah pelaburan yang besar dan menghentikan operasi skim pelaburan secara tiba-tiba,” tambahnya.- K! ONLINE


Bomba pantas elak kebakaran besar kilang pemetik api
Oleh ISKANDAR SHAH MOHAMED

5 Januari 2022, 4:46 pm
SHAH ALAM – Tindakan pantas bomba berjaya menyelamatkan sebuah kilang pemetik api di Seksyen 22 di sini, daripada musnah terbakar sepenuhnya hari ini.
Kejadian kira-kira pukul 3 petang tadi mengakibatkan 70 peratus kebakaran sekali gus tidak merebak ke premis berdekatan lain.
Pengarah Bomba Selangor, Norazam Khamis berkata, pihaknya bergegas ke lokasi kejadian sejurus menerima panggilan kecemasan pukul 3.15 petang.
Katanya, operasi pemadaman itu disertai sepasukan 26 pegawai dan anggota dari Balai Bomba dan Penyelamat (BBP) Shah Alam.
“Pemeriksaan lanjut mendapati api sedang marak di kilang tiga tingkat berkelas A berkenaan.
“Anggota bomba ketika ini masih giat memadamkan kebakaran tersebut,” katanya dalam kenyataan hari ini.-K!ONLINE


‘Saya tidak memiliki kepentingan dalam mana-mana syarikat’ – Azam Baki
Oleh MOHD. HUSNI MOHD. NOOR

5 Januari 2022, 4:30 pm
PUTRAJAYA – “Saya tidak melakukan apa-apa kesalahan dan tidak memiliki apa-apa kepentingan serta pemilikan saham dalam mana-mana syarikat,” kata Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Itu penjelasan diberikan Azam berhubung dakwaan isu pemilikan saham dalam beberapa syarikat yang dibangkitkan beberapa agensi media dan portal bebas sejak beberapa bulan lalu.
Azam hari ini tampil memberi penjelasan mengenai perkara itu pada sidang akhbar khas dikendalikan Lembaga Penasihat Pencegahan Rasuah (LPPR) di sini hari ini.
Menurut Azam, tuduhan kononnnya terdapat ‘conflict of interest’ seperti yang didakwa oleh sesetengah pihak adalah tidak berasas sama sekali.
Beliau berkata, perkara itu sudah dijelaskan oleh beliau kepada Panel LPPR bahawa akaun sahamnya digunakan oleh adiknya, Nasir Baki untuk urus niaga dan beliau tiada kepentingan ke atas saham-saham yang dibeli itu.
“Saham-saham itu dibeli melalui pasaran terbuka oleh adik saya menggunakan pembiayaannya dan saham-saham syarikat yang dibeli olehnya tiada kaitan dengan siasatan oleh SPRM.

“Bagaimanapun, saham-saham tersebut kemudian dipindahkan kepada akaun saham beliau (Nasir).
“Saya tidak melihat ia satu isu apabila membenarkan adik menggunakan akaun saya untuk membeli saham. Jika ia satu kesalahan beritahu saya bahawa ia adalah satu kesalahan,” katanya.
Berhubung tuduhan beliau mengawal banyak syarikat, Azam menjelaskan, dakwaan itu adalah satu persepsi negatif dan menggambarkan seolah-olah beliau mengawal satu konglomerat yang besar. – K! ONLINE


Saya berhijab, takut nak ‘terkinja-kinja’ – Sharifah Rose
Oleh MOHAMMAD SHAHEMY AZMI

5 Januari 2022, 4:52 pm
PETALING JAYA – Pelakon baharu yang semakin mencipta nama Sharifah Rose mengakui bahawa dia perlu pandai membawa dan menjaga diri daripada berkelakuan tidak sopan kerana membawa imej wanita berhijab.
Pelakon berusia 23 tahun itu yang kini terlibat dengan sebuah rancangan realiti yang diadaptasi daripada program televisyen Korea, Master In The House Malaysia berkata kepada Kosmo! Online, dia perlu memikirkan satu-satu tawaran yang diberikan kepadanya untuk disesuaikan dengan imejnya yang menutup aurat.
“Salah satu perkara yang saya perlu beri perhatian adalah imej saya yang berhijab. Saya kini terlibat dengan program realiti Master In The House Malaysia dan salah satu tugasan yang perlu saya buat adalah menari.
“Sudahlah saya tidak pandai menari, imej pula bertudung. Jadi saya takut juga jika dikritik netizen kalau saya ‘terkinja-kinja’,” katanya kepada Kosmo! Online
Ujar pelakon yang mesra disapa Rose itu lagi, dia ada bertanyakan tentang perkara tersebut kepada pihak penerbitan dan meminta pandangan mereka.
“Saya disaran untuk menari setakat mana yang saya mampu dan produser juga sudah pesan tidak perlu  try hard dan buat ikut kemampuan,” katanya.

Jelas pemilik nama lengkap Sharifah Rose Sabrina Syed Mohd. Mazfira itu lagi, menyertai program Master In The House Malaysia merupakan satu peluang yang tidak boleh dilepaskan lebih-lebih lagi rancangan tersebut turut melibatkan master dalam kalangan selebriti dan tokoh terkenal bukan sahaja di Malaysia, bahkan antarabangsa.
Malah, Rose turut berkesempatan menyuarakan pandangan dengan pengarah tersohor negara, Datuk Yusof Haslam yang turut menjadi salah sorang master jemputan dalam program tersebut.
“Sewaktu bertemu beliau, saya meluahkan apa yang saya lalui sebagai pelakon baharu. Saya mengakui agak sedikit terasa apabila dikritik penonton.
“Saya tanya bagaimana cara untuk menjadi aktres yang lebih baik. Pesan beliau, jika hidup berdasarkan kritikan orang, saya tidak akan sampai pada tahap yang saya impikan.
“Nasihatnya membuatkan saya lebih bersemangat untuk melakukan yang terbaik. Lagipun saya masih muda dan akan sehabis baik untuk cari potensi diri,” katanya ketika ditemui di sidang akhbar program Master In The House di Petaling Jaya Performing Arts di sini semalam.
Sekadar info, Master In The House Malaysia yang bakal bersiaran pada 15 Januari nanti turut menampilkan lima selebriti popular Malaysia iaitu Hael Husaini, Scha Elinnea, Sharifah Rose, Andi Bernadee dan Meyrasam (CASSIA) akan berguru dengan 8 ‘Master’ disegani dari Korea dan Malaysia. – K! ONLINE


Saintis latih ikan emas pandu kenderaan
Oleh KOSMO!

5 Januari 2022, 4:30 pm
TEL AVIV – Pasukan saintis di Universiti Ben-Gurion, Israel dilaporkan melatih ikan emas untuk ‘memandu’ kenderaan yang direka khas oleh mereka, lapor akhbar The Sun semalam.
Ikan itu dilihat boleh menggerakkan Kenderaan Pengendalian Ikan (FOV) yang direka khas oleh kumpulan penyelidik tersebut dengan cara berenang ke arah tertentu di dalam sebuah tangki kecil sebagai ganti kepada tempat duduk pemandu.
Rekaan FOV pertama itu bertindak balas kepada pergerakan ikan di dalam air untuk memecut, berpusing dan berhenti.
Kumpulan saintis yang terdiri daripada jurutera bioperubatan dan pakar saraf itu berjaya melatih ikan emas untuk memandu di dalam sebuah bilik menghala ke arah sasaran berupa pelet makanan ikan.
Enam ekor ikan berbeza didapati berjaya mengemudi kenderaan itu melintasi ruang bilik untuk ke sasaran sambil mengelak jalan mati.
FOV itu dilengkapi empat roda bermotor dan dapat bergerak dengan mengesan pergerakan pemandunya menggunakan kamera dan teknologi pengesanan cahaya.

Semua ikan tersebut belajar mengemudi FOV ke arah sasaran berwarna merah jambu di dalam bilik berukuran empat meter untuk mendapatkan pelet makanan.
Pelajar ijazah doktor falsafah (PhD), Shachar Givon berkata: “Kajian ini menunjukkan bahawa ikan emas mempunyai keupayaan kognitif untuk mempelajari tugas yang kompleks dalam persekitaran yang berbeza.’’
“Sesiapa yang pernah cuba belajar menunggang basikal atau memandu kereta tahu bahawa tugas itu memang mencabar pada mulanya. Ikan-ikan itu bagaimanapun menjadi semakin mahir dan pada sesi terakhir, ia berjaya mengawal FOV pada tahap yang tinggi,’’ katanya. – Agensi


[VIDEO] Penguat kuasa buat tak tahu, samseng laung di telinga
Oleh KOSMO!

5 Januari 2022, 4:26 pm
PETALING JAYA – Tindakan seorang lelaki mengugut dan mengganggu tugas seorang penguat kuasa Majlis Perbandaran Kuala Selangor (MPKS) kini sedang tular di laman sosial Facebook.
Seperti menunjukkan dia jaguh hebat di kawasan tersebut, lelaki terbabit mengeluarkan kata-kata kesat, ugutan dan cacian terhadap penguat kuasa berkenaan.
Klip video tersebut menunjukkan lelaki terbabit menghampiri penguat kuasa berkenaan dan beberapa kali menyatakan ingin menumbuk muka anggota yang menjalankan tugas.
Lelaki terbabit juga berang apabila anggota penguat kuasa berkenaan seolah-olah tidak menghiraukan ugutan terbabit dan meneruskan tugasnya menyaman kenderaan yang melakukan kesalahan.
Rata-rata orang ramai mengecam tindakan lelaki yang kononnya samseng itu dan meminta untuk pihak polis mengambil tindakan.
“Wah, samseng betul abang ni, sarapan pagi tadi makan tebuan ke apa ni? Tengok kiri kanan juga ye bang. Kalau tidak salah tak adanya penguat kuasa nak saman.

“Banyak kerja lain lagi dia pun nak buat, tabik dekat anggota tu, buat tak reti je abang samseng meroyan tepi telinga,” kata Saifullah Abdullah.
“Dapat ceduk rusuk abang ni sedap ni, bukan main lagi dia laung. Satu daerah dengar suara dia, samseng betul la ni.
“Bagus penguat kuasa ni, kena ‘provoke’ teruk pun dia tak lawan. Kalau aku memang tak boleh la buat kerja macam abang penguat kuasa ni,”kata Hasbullah Hafiz. – K! ONLINE


‘Tiada perlakuan jenayah dilakukan Azam Baki’ – LPPR
Oleh MOHD. HUSNI MOHD. NOOR

5 Januari 2022, 4:51 pm
PUTRAJAYA – Lembaga Penasihat Pencegahan Rasuah (LPPR) mendapati tiada sebarang perlakuan jenayah atau konflik kepentingan berhubung pemilikan saham membabitkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Pengerusinya, Tan Sri Abu Zahar Ujang berkata, perkara itu sudah diputuskan pada mesyuarat panel LPPR pada 24 November tahun lalu.
Beliau berkata, pada mesyuarat itu, Azam dipanggil bagi memberi penjelasan sebenar mengenai dakwaan pemilikan saham berkenaan kepada ahli penel LPPR yang lain.
“Azam memaklumkan beliau tidak memiliki apa-apa kepentingan dalam mana-mana syarikat dan saham-saham berkenaan.
“Pembelian saham-saham itu dibuat di pasaran saham terbuka dan tiada sebarang pencanggahan kepentingan bagi pembelian saham-saham berkenaan pada tahun 2015.
“Bagaimanapun, kesemua saham-saham tersebut telah dipindahkan semula kepada Nasir Baki dalam tahun sama,” katanya pada sidang akhbar khas di sini hari ini.

Katanya, pihaknya berpuas hati dengan penjelasan Azam itu dan bercadang untuk memaklumkan perkara tersebut kepada masyarakat dalam masa yang tertentu. – K! ONLINE


Banjir : MBSA sedia fasa kedua kutipan sampah
Oleh ABDUL RAZAK IDRIS

5 Januari 2022, 4:34 pm
SHAH ALAM – Majlis Bandaraya Shah Alam (MBSA) bersedia untuk proses pembersihan dan kutipan sampah banjir fasa kedua bermula 10 hingga 20 Januari depan.
Timbalan Datuk Bandar, Mohd. Rashidi Ruslan berkata, ini melihat kemungkinan ada mangsa-mangsa banjir yang belum membuat kerja pembersihan rumah mereka dengan sampah dibuang di tapak sama.
“Justeru, kita telah menambah satu lagi pusat pemindahan sampah atau transit di Seksyen 35.
“Ini menjadikan keseluruhan tujuh kesemua pusat transit sampah yang dibuka bagi sampah banjir ini selepas di Seksyen21, Seksyen 25, Seksyen 34, Seksyen 28 dan Seksyen 29,” katanya kepada pemberita selepas melawat stesen transit sampah banjir di Sri Muda, Seksyen 35 dan Seksyen 21.
Mohd. Rashidi memberitahu, bagi keseluruhan kawasan Srri Muda sahaja didapati sebanyak 16,431 tan metrik telah dikutip setakat 21 Disember lalu sehingga semalam. – K! ONLINE.


33 kes penyakit berjangkit mangsa banjir
Oleh SITI A'ISYAH SUKAIMI

6 Januari 2022, 7:38 pm
PUTRAJAYA – Sebanyak 33 kes penyakit berjangkit dikesan dalam kalangan mangsa banjir hari ini, dengan jumlah kumulatif sebanyak 2,303 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada 33 kes tersebut, sebanyak 22 kes jangkitan saluran pernafasan akut, 10 kes penyakit kulit dan satu kes acute gastroenteritis.
“Dalam masa sama, jumlah keseluruhan kes positif Covid-19 dalam kalangan mangsa banjir kekal 465 kes susulan tiada kes baharu hari ini selain tiada kes baharu dicatatkan di pusat perpindahan sementara (PPS) dan jumlah itu kekal 15 kes.
“Selain itu, tiada pertambahan kluster baharu di PPS sekali gus kekal dengan satu kluster,” katanya dalam satu kenyataan di sini hari ini.
Tambah beliau, sebanyak 98 PPS masih beroperasi di Johor (66), Pahang (16), Sabah (9), Melaka (4) dan Negeri Sembilan (3) dengan angka keseluruhan mangsa terjejas banjir seramai 5,886 orang. -K!ONLINE


Cadang tambah baik SOP jemaah pulang dari umrah
Oleh ASLIZA MUSA

6 Januari 2022, 7:48 pm
IPOH – Persatuan Pengendali Umrah, Haji dan Ziarah Perak (PUHAZ) mengemukakan beberapa cadangan kepada kerajaan bagi menambah baik prosedur operasi standard (SOP) untuk jemaah yang pulang ke tanah air selepas mengerjakan umrah.
Presidennya, Mohd. Ali Sabri Abd. Rahman berkata, cadangan itu bagi mengelakkan penularan pandemik Covid-19 menjadi tidak terkawal dalam kalangan jemaah.
“Antara cadangan yang dikemukakan ialah menjadikan hotel-hotel di bawah pentadbiran Tabung Haji (TH) sebagai tempat kuarantin bagi jemaah yang baharu pulang dari umrah.
“Selain itu, kita juga mencadangkan agar jemaah dikecualikan daripada melakukan ujian calitan pada hari kelima kerana mereka telah pun dikuarantin serta mewajibkan dos penggalak kepada semua jemaah umrah,” katanya dalam sidang akhbar di sini hari ini.
Menurut Mohd. Ali, sekiranya Kementerian Kesihatan (KKM) tidak mengiktiraf ujian calitan Polymerase Chain Reaction (PCR) yang dibuat di Arab Saudi sebelum kepulangan jemaah, KKM perlu menyediakan ‘Rapid On Site Covid Testing’ di balai ketibaan atau terminal ketibaan di mana ujian saringan itu perlu dibuat sebaik sahaja jemaah keluar dari pesawat.
Katanya, jika kaedah itu diguna pakai, proses ujian calitan menjadi lebih pantas dan dapat mengelakkan arahan kuarantin secara menyeluruh atau ‘blanket’ kepada semua jemaah.

“Jemaah sepatutnya di kuarantin di suatu kawasan di balai ketibaan selama 10 minit hingga dua jam sahaja bagi menunggu keputusan ‘Rapid On Site Covid Testing’.
“Jika jemaah disahkan positif dijangkiti Covid-19, maka mereka hendaklah mengikut SOP kuarantin di hotel atau pusat kuarantin yang ditentukan kerajaan manakala bagi jemaah yang negatif pula, mereka hendaklah dibenarkan kuarantin di rumah mengikut prosedur sebelum ini,” katanya.
Tambahnya, bagi jemaah dari negeri ini, kerajaan negeri turut dicadangkan untuk menjadikan beberapa hotel di bawah seliaan anak syarikat kerajaan negeri untuk dijadikan tempat kuarantin bagi jemaah yang negatif manakala mereka yang positif pula, tempat kuarantin ditentukan kerajaan.
Menerusi laporan media Sabtu lalu, Menteri Kesihatan, Khairy Jamaluddin mengumumkan penangguhan ibadah umrah buat sementara waktu berkuat kuasa 8 Januari ini sehingga ke satu tarikh yang akan dimaklumkan kelak susulan penularan jangkitan Covid-19 di Arab Saudi terutama membabitkan varian Omicron. – K! ONLINE


Pindaan Ordinan Peguam Bela Sabah berkuat kuasa Isnin depan
Oleh AMREE AHMAD

6 Januari 2022, 7:44 pm
PUTRAJAYA – Setelah melalui pelbagai proses di Parlimen sepanjang tahun lalu, pindaan kepada Ordinan Peguam Bela Sabah akhirnya bakal dikuatkuasakan pada 10 Januari depan.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, beliau telah pun menandatangani perintah pewartaan hari ini.
“Pindaan itu akan merangkumi pelbagai peraturan termasuk kawal selia Lembaga Tatatertib berkaitan perbicaraan disiplin terhadap peguam ingkar,” jelasnya menerusi kenyataan di sini hari ini.
Ordinan tersebut mula dibentangkan beliau sendiri di Dewan Rakyat pada 28 Oktober lepas untuk pindaan sebelum kemudian diluluskan di peringkat Dewan Negara pada 8 Disember lalu.
Ia seterusnya mendapat perkenan oleh Yang di-Pertuan Agong pada 28 Disember tahun lepas yang membolehkan pindaan diwartakan kerajaan setelah ditandatangani menteri berkaitan.
Mengulas lebih lanjut, Wan Junaidi berkata, perubahan ordinan itu akan membenarkan proses tatatertib menjadi lebih cekap untuk pelaksanaan siasatan dan memutuskan aduan awam.

“Kesimpulan sama ada untuk membatalkan, menggantung atau mendenda peguam terbabit atas isu pertikaian etika atau tingkah laku akan dapat dilakukan dengan segera,” tambahnya.
Sehubungan itu ujarnya, pindaan berkenaan akan membantu orang ramai yang teraniaya dan seterusnya mengembalikan keyakinan awam terhadap kewibawaan peraturan lebih ketat. – K! ONLINE


Suara aku taklah ‘busuk’ sangat – Michael Ang
Oleh MOHAMMAD SHAHEMY AZMI

6 Januari 2022, 10:17 pm
PETALING JAYA – Pengarah yang juga produser terkenal, Michael Ang tetap bangga dengan pencapaian diri selepas melancarkan single sulungnya yang berjudul Cinta Atau Propa, semalam.
Michael atau nama lengkapnya, Michael Ang Hai Swee, mengakui suaranya mungkin tidak sesedap seperti suara penyanyi profesional, namun tidak juga teruk sehingga boleh membuatkan pendengar ‘muntah’ mendengar lagu nyanyiannya.
“Iya, suara saya tidaklah sedap sangat. Tapi saya cuba buat yang terbaik. Selepas dengar saya rasa suara sendiri tidaklah teruk sangat sehingga boleh membuatkan pendengar muntah,” katanya.
Michael yang cukup dikenali kerana kelantangannya juga sudah bersedia dengan sebarang kritikan umum. Baginya, setiap individu mempunyai hak untuk mengkritik.
“Semua orang ada hak untuk mengkritik. Saya juga banyak mengkritik. Kalau saya dengan seseorang penyanyi itu menyanyi tidak sedap, saya akan kritik terutama ketika pertandingan. Saya hanya kritik penyanyi yang memasuki pertandingan.
“Saya tidak pernah kritik tentang lagu jika seseorang artis itu mengeluarkan lagu baharu. Sama juga kalau saya buat drama dan orang kritik drama saya. Saya tidak boleh marah dan tidak pernah marah sebab itu hak mereka (penonton).

“Jadi bila saya mengambil keputusan untuk keluarkan lagu, saya kena bersedia untuk menerima kritikan orang dan saya harus terima jika dikritik,” katanya.
Disoal, adakah Cinta Atau Propa ditujukan kepada mana-mana pihak, Michael ketika ditemui semasa sidang media virtual hari ini berkata, sejujurnya dia tidak berniat menyindir sesiapa.
Namun, dia tidak dapat berbuat apa-apa jika ada pihak mungkin tersinggung dengan lagu berkenaan.
“Saya tidak tujukan lagu ini kepada sesiapa. Sejujurnya lagu ini tidak ada kena mengena dengan siapa pun. Saya tujukan lagu ini kepada pekerja-pekerja saya dan tentang kehidupan peribadi saya.
“Jadi kalau ada yang tersinggung, siapa makan cili, dialah terasa pedasnya,” kata Michael.
Tambah Micheal, dia mengambil keputusan untuk merakamkan single Cinta Atau Propa kerana mahu mencabar diri, selain menguji tahap kemampuannya.
“Saya telah buat pelbagai perkara daripada berlakon, mengarah, menulis skrip, memasak dan menjadi penerbit. Hanya ada tiga perkara lagi yang belum saya lakukan iaitu menyanyi, menulis lagu dan menulis lirik.
“Saya pernah cakap pada diri sendiri sebelum ini bahawa menyanyi adalah satu-satunya perkara yang saya tidak akan buat kerana langsung tidak yakin dengan suara sendiri.
“Tapi nampaknya sekarang hanya tinggal dua lagi perkara yang saya ingin buat (tulis lagu dan lirik) selepas ini,” ujarnya.
Pada masa sama, pengarah drama Marry Me Senorita itu turut menafikan bahawa dia mengeluarkan duit poket sendiri untuk membayarnya kepada syarikat rakaman Indigital Music supaya diberi peluang merakamkan lagu.
“Apa yang paling penting, saya tidak membayar ya! Saya tidak keluar duit sendiri. Maknanya saya tidak tergedik-gedik nak keluarkan single sendiri,” jelasnya.
Terdahulu, Michael menarik perhatian ramai pihak selepas melancarkan muzik video single sulungnya berjudul Cinta dan Propa hasil ciptaan Killa Driz yang dilancarkan semalam.
Sebelum ini, Michael popular dengan kelantangannya mengulas pelbagai isu termasuk mutu persembahan penyanyi-penyanyi dalam variasi program realiti nyanyian sehingga mencetuskan perdebatan dalam media sosial. – K! ONLINE


Fenomena kilat Kutub Utara membimbangkan
Oleh KOSMO!

6 Januari 2022, 10:00 pm
WASHINGTON – Fenomena kilat yang semakin kerap di Kutub Utara dipercayai memberi petanda gangguan iklim dunia mula merubah cuaca global, lapor stesen penyiaran CNN kelmarin.
Sebuah syarikat pemantau alam sekitar berpangkalan di Finland, Vaisala, melaporkan sebanyak 7,278 kejadian kilat berlaku di Kutub Utara pada 80 darjah latitud, iaitu hampir dua kali ganda daripada gabungan sembilan tahun sebelumnya.
Kilat di Lautan Artik sangat jarang berlaku dan ia menjadi penanda aras buat para saintis mengesan krisis perubahan iklim.
Pakar Meteorologi dan Pengurus Aplikasi Kilat Vaisala, Chris Vagasky berkata, planet yang semakin panas  mengecas persekitaran Artik sekali gus menyebabkan banyak kejadian kilat berlaku.
“Kami mendapati bahawa kejadian kilat dan ribut petir kini melarat hingga ke Siberia dan bergerak ke Lautan Artik serta meneruskan pergerakan jauh ke bahagian utara.
“Udara panas dan lembap dari semua benua kini bergerak ke Lautan Artik dan ia berlaku secara berterusan, sekali gus menyebabkan banyak kejadian ribut tercetus di situ,” katanya. – AGENSI


Bos dilarang telefon kakitangan di luar waktu kerja
Oleh KOSMO!

6 Januari 2022, 9:00 pm
BRUSSELS – Kakitangan awam di Belgium tidak perlu lagi menjawab panggilan berkaitan kerja daripada majikan mereka di luar waktu bekerja bermula 1 Februari ini, lapor akhbar Daily Mail semalam.
Peraturan tersebut dinyatakan menerusi memo yang dikeluarkan oleh Menteri Perkhidmatan Awam, Petra De Sutter.
Perkara serupa dijangka turut diaplikasikan di sektor swasta manakala cadangan kerja empat hari seminggu sedang dipertimbangkan bagi menerapkan ‘perubahan budaya’ pekerjaan di Belgium.
Kakitangan hanya boleh dihubungi selepas waktu kerja sekiranya melibatkan keadaan luar biasa dan tidak dijangka serta tindakan yang tidak boleh menunggu sehingga tempoh bekerja seterusnya, jelas memo tersebut.
De Sutter berkata, perubahan itu akan membantu menangani tekanan kerja berlebihan serta keletihan terutamanya disebabkan perintah bekerja dari rumah yang menimbulkan konflik keseimbangan antara pekerjaan dan kehidupan sosial.
Keadaan luar biasa dan tidak dijangka yang membenarkan panggilan kerja dilakukan itu tidak diperincikan dengan jelas di bawah peraturan baharu tetapi perjanjian boleh dibuat antara pengurusan dan kakitangan atau kesatuan sekerja untuk melaksanakannya.

Jurucakap Menteri Buruh Persekutuan, Pierre-Yves Dermagne memberitahu agensi berita The Brussels Times bahawa peraturan yang sama turut diaplikasi untuk sektor swasta yang akan berkuat kuasa serentak dengan pengenalan bekerja selama empat hari seminggu.- Agensi


Ada apa dengan 11 Mac, 19 April dan 17 September?
Oleh KOSMO!

6 Januari 2022, 8:00 pm
LONDON – Seorang pengguna media sosial mendakwa mempunyai pengetahuan psikik telah membuat ramalan berkenaan kejadian luar biasa bagi 2022, lapor akhbar Daily Star semalam.
Video itu dimuat naik di akaun TikTok bernama @aesthetictimewarper.
Dia yang menggelarkan dirinya pengembara masa tidak berpuas hati apabila kebolehannya diragui telah  menyatakan tarikh baharu berkenaan ramalan masa depan.
“Saya dikatakan pengembara masa yang palsu, jadi ingat tiga tarikh penting pada awal 2022 ini. 11 Mac- anak kacukan manusia cimpanzi pertama akan dilahirkan. Ia boleh bercakap dan mempunyai ciri-ciri campuran.
“19 April- Varian baharu Covid-19 bernama ‘Omega’ akan muncul, lima kali lebih teruk daripada kesemu varian lain. Akhir sekali, pada 17 September, makhluk terbesar ditemui di lautan dipanggil ‘Cerine Croin’, empat kali ganda saiz ikan paus biru,’’ jelas pengguna itu.
Video itu mendapat lebih daripada 10 juta tontonan dan setengah daripadanya memberikan tanda suka dengan beribu-ribu komen ditinggalkan. – Agensi


SPRM turunkan video PSA ‘MC Boleh Menjadi Rasuah’
Oleh EDDY AQMAL MOHAMED HAMIDI

6 Januari 2022, 8:57 pm
PUTRAJAYA – Bersandarkan kepada nilai kebertanggungjawaban dan kesepaduan, Suruhanjaya Pencegahan Rasuah Malaysia (SPRM) mengambil keputusan untuk menurunkan video pengumuman perkhidmatan awam (PSA) yang dimuat naik mereka pada Selasa lalu.
SPRM menerusi satu kenyataan berkata, pihaknya mengambil maklum mengenai respon yang diterima berhubung video bertajuk ‘MC boleh menjadi rasuah’ itu termasuk daripada pihak Persatuan Perubatan Malaysia (MMA).
“Video PSA yang diterbitkan mereka itu adalah bertujuan untuk mendidik masyarakat serta memberi kesedaran kepada orang ramai mengenai perbuatan menawar, memberi dan menerima rasuah.
“Dalam konteks video itu, ia merujuk kepada isu pemberian sijil cuti sakit palsu atau MC dan contoh berkenaan adalah berdasarkan situasi sebenar yang pernah disiasat oleh SPRM menerusi aduan yang diterima daripada majikan dan orang awam kepada suruhanjaya ini,” kata kenyataan itu hari ini.
Jelasnya, suruhanjaya itu tidak berniat untuk menjatuhkan atau mempersoalkan profesionalisme pakar atau pengamal perubatan dalam isu berkenaan.
“SPRM amat menghargai segala usaha, pengorbanan serta sumbangan daripada setiap pengamal perubatan di negara ini khususnya ketika negara berdepan dengan penularan Covid-19.

“Sehubungan itu, bersandarkan kepada nilai kebertanggungjawaban dan kesepaduan, SPRM mengambil keputusan untuk menurunkan video tersebut demi menjaga sensitiviti dan keharmonian semua pihak,” ujar kenyataan itu.
Terdahulu, MMA dalam satu kenyataan dikeluarkannya semalam turut menyelar video kesedaran antirasuah yang dimuat naik suruhanjaya itu yang memaparkan seorang doktor menerima rasuah untuk mengeluarkan sijil cuti sakit.
MMA turut menyarankan agar SPRM menggunakan contoh lain untuk menyampaikan mesejnya dan menuntut agar suruhanjaya berkenaan menurunkan segera klip video berkenaan yang dianggap sebagai mencemarkan imej profesion perubatan. – K! ONLINE


Warga emas meninggal dunia dalam rumah berkunci
Oleh MASTURAH SURADI

6 Januari 2022, 9:41 pm
KOTA TINGGI – Seorang warga emas ditemui tidak bernyawa di dalam rumahnya yang berkunci di Jalan Rambai, Taman Kota Jaya di sini pagi tadi .
Komander Operasi Balai Bomba Penyelamat (BBP) Kota Tinggi, Pegawai Bomba Kanan II KUP Yusman Abdullah berkata, pihak bomba menerima panggilan kecemasan mangsa terperangkap itu pada pukul 8.14 pagi.
Katanya, seramai lapan orang anggota telah dihantar ke tempat kejadian menaiki satu jentera FRT dan sebuah kenderaan EMRS.
“Ketika tiba di lokasi terdapat seorang warga emas lelaki terkunci di dalam sebuah rumah. Anggota kemudian bertindak membuka pintu menggunakan peralatan khas pembuka kunci dan mendapati mangsa tidak sedarkan diri.
“Mangsa dikenali sebagai Zainal Ahmad, 80 disahkan meninggal dunia oleh pasukan kesihatan dan seterusnya mangsa diserahkan kepada pihak polis untuk tindakan selanjutnya,” katanya dalam kenyataan di sini hari ini.
Tambahnya, operasi kemudian ditamatkan pada pukul 10.14 pagi. – K! ONLINE


Lelaki warga emas maut kemalangan
Oleh MOHD AZLI ADLAN

6 Januari 2022, 9:18 pm
HULU TERENGGANU – Seorang lelaki warga emas maut selepas kereta Perodua Kancil dipandunya bertembung dengan sebuah kenderaan pacuan empat roda, Toyota Hilux di Kilometer 2, Jalan Ajil-Kuala Berang berhampiran sebuah kilang kayu di sini hari ini.
Dalam kejadian pada pukul 1.50 petang itu, mangsa, Mohammad Zawawi Abdullah, 61, dari Kampung Kolam, Ajil di sini meninggal dunia akibat kecederaan parah di beberapa anggota badan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sebelum kejadian, kenderaan Toyota Hilux yang dipandu lelaki berusia 29 tahun dalam perjalanan pulang ke rumah di Kuala Berang di sini dari sebuah bengkel ganti kenderaan berhampiran.
“Kejadian dikatakan berlaku apabila kereta Perodua Kancil dipandu mangsa di laluan kiri dikatakan tiba-tiba memasuki lorong bertentangan untuk membuat pusingan U.
“Kenderaan Toyota Hilux dipandu pengurus sebuah syarikat swasta itu gagal mengelak lalu merempuh bahagian kanan kereta mangsa,” katanya di sini hari ini.
Mohd. Adli berkata, impak rempuhan tersebut menyebabkan kereta Perodua Kancil dipandu Mohammad Zawawi terbabas ke tepi jalan.

Beliau berkata, mayat lelaki warga emas berkenaan telah dibawa ke Unit Forensik Hospital Hulu Terengganu untuk tindakan lanjut.
“Pemandu kenderaan Toyota Hilux tidak mengalami sebarang kecederaan. Siasatan dilakukan mengikut Seksyen 41 (1) Akta Pengangkutan Jalan 1987,” ujarnya. – K! ONLINE


Jangkitan harian kekal lepasi kes sembuh
Oleh SITI A'ISYAH SUKAIMI

6 Januari 2022, 7:35 pm
PUTRAJAYA – Sebanyak 3,484 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,705,292 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan sebanyak 3,543 kes termasuk 364 kes import, dengan jumlah keseluruhan kes positif Covid-19 2,776,699 kes.
“Daripada jumlah kes hari ini, 53 kes (1.5 peratus) adalah kategori tiga, empat dan lima serta 3,490 kes (98.5 peratus) kategori satu dan dua.
“Tujuh kluster baharu dikenal pasti hari ini dengan jumlah kluster tamat sebanyak 5,960 kluster serta 190 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 253 kes sedang dirawat di Unit Rawatan Rapi dan 130 kes memerlukan bantuan pernafasan. – K! ONLINE


Tegur ambil ubat nyamuk tanpa izin, lelaki parah dipukul anak saudara
Oleh ROHANA MOHD. NAWI

6 Januari 2022, 7:06 pm
KOTA BHARU – Seorang lelaki parah pada bahagian kepala selepas dipukul dengan sebatang kayu apabila menegur anak saudaranya yang mengambil ubat nyamuk tanpa kebenaran dalam kejadian di sebuah rumah di Kampung Tempoyak di sini, Isnin lalu.
Dalam kejadian pada pukul 11.30 malam itu, mangsa yang berusia 55 tahun sempat berlari ke rumah adiknya yang terletak di kampung sama dalam keadaan berlumuran darah untuk mendapat bantuan.
Pemangku Ketua Polis Daerah Kota Bharu, Superintendan Mohd. Suhaimi Ali berkata, siasatan awal mendapati, mangsa yang juga duda dan bekerja kampung tinggal seorang diri di rumah berkenaan.
Katanya, ketika kejadian, suspek berusia 30 tahun yang juga tinggal di kampung berkenaan datang ke rumah mangsa sebelum mengambil sekotak ubat nyamuk tanpa kebenarannya.
“Mangsa kemudian menegur suspek yang didakwa sering mengambil barangnya tanpa izin. Keadaan itu menyebabkan suspek berang dan terus memukul mangsa di kepala menggunakan sebatang kayu sebelum melarikan diri.
“Mangsa yang cedera parah dan berlumuran darah terus menuju ke rumah adik sebelum memaklumkan bahawa dia dipukul oleh anak saudaranya sendiri,” katanya ketika dihubungi Kosmo! hari ini.

Menurut Mohd. Suhaimi, selepas menerima laporan kejadian itu, polis terus menahan suspek pada pukul 8.45 pagi tadi di tepi sungai di kampung tersebut.
Ujarnya, ujian saringan air kencing mendapati suspek positif dadah jenis methamphetamine.
Tambahnya, polis akan mendapatkan perintah reman terhadap suspek esok dan kes disiasat mengikut Seksyen 324 Kanun Keseksaan. – K! ONLINE


Mesyuarat khas bincang pengurusan bencana banjir 20 Januari ini
Oleh LUQMAN RIDHWAN MOHAMED NOR

6 Januari 2022, 6:41 pm
PUTRAJAYA – Perdana Menteri, Datuk Seri Ismail Sabri Yaakob memaklumkan bahawa satu Mesyuarat Khas Penggal Keempat Parlimen Ke-14 bagi Dewan Rakyat akan diadakan pada 20 Januari depan.
Beliau berkata, mesyuarat khas itu diadakan selaras dengan Peraturan Mesyuarat 11(3), Peraturan-Peraturan Majlis Mesyuarat Dewan Rakyat bagi membincangkan perkara berkaitan kepentingan negara iaitu banjir dan pasca banjir, penyelarasan bantuan kepada Keluarga Malaysia dan perancangan jangka panjang pengurusan bencana banjir.
Mesyuarat Khas Penggal Keempat Parlimen Ke-14 bagi Dewan Rakyat akan diadakan pada 20 Januari depan.
“Pelaksanaan Mesyuarat Khas ini telah disembah maklum dan mendapat perkenan Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Mesyuarat Khas ini penting untuk memberi ruang kepada kerajaan menjelaskan kepada rakyat mengenai tindakan dan perancangan kerajaan menangani isu-isu banjir,” katanya dalam satu kenyataan di sini hari ini.
Menurut Ismail Sabri, sesi itu juga adalah platform terbaik untuk Ahli-Ahli Parlimen mendapat maklum balas tentang isu banjir. – K! ONLINE


Princess Aura Nurr Ermily Amara Auliya Bidadari Nawal El Zendra kekal nama terpanjang di Malaysia
Oleh MOHD. HUSNI MOHD. NOOR

6 Januari 2022, 6:48 pm
PUTRAJAYA – Nama Princess Aura Nurr Ermily Amara Auliya Bidadari Nawal El Zendra Mohd. Suffian masih kekal sebagai pemilik nama terpanjang di Malaysia buat masa ini.
Itu pengesahan dibuat Jabatan Pendaftaran Negara (JPN) setakat hari ini.
Dua hari lalu, kecoh di media sosial termasuk Facebook mengenai satu hantaran oleh pemilik akaun bernama, Mohd Sholihin yang berkongsi nama anak perempuannya yang juga unik dan panjang.
Nama yang dikongsi itu adalah Nur Shafia Aaliya Zulaika Amira Naura Aurora Yeeha Cinta Mohd. Sholihin.
Nama unik itu sempat ditularkan beberapa laman Facebook sejak semalam dan hari ini sehingga mengundang pelbagai reaksi netizen.
Bagaimanapun, Mohd Sholihin kemudian tampil menjelaskan keadaan sebenar dan menafikan mendaftarkan nama itu bagi anak perempuannya.

Menurutnya, paparan nama yang dikongsinya itu sebenarnya telah disunting dan ia dibuat secara suka-suka sebaliknya nama sebenar yang didaftarkan adalah Nur Shafia Aaliya Mohd. Sholihin.
“Nur Shafia Aaliya Mohd. Sholihin nama sebenar, yang panjang-panjang tu edit suka-suka sahaja, jangan marah ya,” kata Mohd. Sholihin.
Mengikut rekod JPN, antara nama terpanjang lain dimiliki Nur Fathaniah Tariyah Karimah Farwizah Zahabiyah Syahirah Airol Anizam yang didaftarkan pada 2014.
Sebagai makluman, JPN membenarkan nama bayi yang ingin didaftarkan hendaklah tidak melebihi 80 aksara (huruf).
Nama paling pendek di Malaysia pula kekal milik seorang pelukis pelan, S Binti Rusli yang berasal dari Johor Bahru, Johor. – K! ONLINE


3 peniaga dikesan jual minyak masak peket bersyarat
Oleh ROSLIZA MOHAMED

6 Januari 2022, 6:36 pm
KOTA BHARU – Langkah penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Kelantan menyamar sebagai pembeli berjaya mengesan tiga peniaga yang menjual minyak masak peket secara bersyarat.
Pengarah KPDNHEP Kelantan, Adnan Abd. Rahman berkata, ketiga-tiga kes penjualan minyak masak peket bersyarat itu masing-masing melibatkan sebuah premis di Bachok, Pasir Mas dan Tanah Merah.
“Tindakan ke atas mereka diambil hasil pemeriksaan anggota penguat kuasa melakukan penyamaran sebagai pembeli untuk mengesan aktiviti terbabit selama tiga hari yang berakhir semalam.
“Kita dapati tiga peniaga tersebut mengenakan syarat supaya pelanggan membuat pembelian barangan runcit lain sebelum dibenarkan membeli minyak masak bersubsidi,” katanya dalam satu kenyataan di sini hari ini.
Menurutnya, ketiga-tiga peniaga tersebut akan dikenakan tindakan mengikut Akta Kawalan Bekalan 1961 kerana mengenakan syarat tidak sah dalam penjualan barangan kawalan.
“Siasatan lanjut masih dijalankan dan kes akan dirujuk kepada Timbalan Pendakwa Raya untuk tindakan lanjut sama ada mereka akan dikenakan kompaun atau sebaliknya.

“Sekiranya dituduh mahkamah dan sabit kesalahan, mereka boleh didenda sehingga RM1 juta atau tiga tahun penjara atau kedua-dua sekali bagi individu, manakala bagi perbadanan boleh didenda sehingga RM2 juta,“ katanya.
Dalam perkembangan berkaitan, Adnan berkata, sepanjang tahun lalu sebanyak 68,897 premis telah diperiksa dan KPDNHEP telah mengeluarkan sebanyak 903 tindakan mengikut pelbagai akta.
Katanya, dalam pemeriksaan itu, KPDNHEP turut merampas pelbagai barangan kes dengan nilai lebih RM3 juta, selain sebanyak 717 tindakan kompaun berjumlah RM497,350 dikeluarkan terhadap peniaga di bawah pelbagai akta. – K! ONLINE


Dalang tragedi bot karam di Kota Tinggi dikenal pasti
Oleh MOHD SHARKAWI LONDING

6 Januari 2022, 6:30 pm
JOHOR BAHRU – Dalang yang disyaki terlibat dalam kejadian bot pancung karam di Pantai Tanjung Balau, 15 Disember lalu, yang mengorbankan 21 nyawa pendatang asing tanpa izin (PATI) sudah dikenal pasti.
Pemangku Ketua Polis Johor, Datuk Khaw Kok Chin berkata, butiran lanjut mengenai dalang berkenaan bagaimanapun masih belum dapat didedahkan berikutan tidak mahu menganggu siasatan
“Polis Johor dan Polisi Republik Indonesia (POLRI) sudah tahu siapa dalang di sebalik tragedi bot pancung karam di Tanjung Balau, yang mengorbankan 21 nyawa dengan 16 masih hilang serta 13 PATI terselamat.
“Tindakan susulan sedang diambil polis dari kedua-dua negara ketika ini.
“Maklumat lanjut tidak boleh didedahkan supaya tangkapan berjaya dilakukan. Nanti kita akan maklum jika sudah ada tangkapan,” katanya.
Beliau berkata demikian pada sidang media di Ibu Pejabat Polis Kontinjen (IPK) Johor, di sini, hari ini.

Pada 15 Disember lalu, bot membawa 50 pendatang asing tanpa izin (PATI) dari Indonesia itu terbalik akibat cuaca buruk ketika dipercayai mahu mendaratkan migran terbabit di Pantai Tanjung Balau, Kota Tinggi.
Akibat tragedi itu, seramai 21 mangsa mati termasuk seorang yang meninggal dunia di Hospital Kota Tinggi, manakala 13 terselamat dan 16 lagi masih belum diketahui status mereka.-K! ONLINE


Ribut di Musytari boleh ‘telan’ Bumi
Oleh MUHAMMAD FIRDAUS FAHMI JUNAIDI

6 Januari 2022, 7:00 pm
WASHINGTON – Agensi Pentadbiran Aeronautik dan Angkasa Lepas Kebangsaan (NASA) telah menyiarkan sebuah gambar menakjubkan berlakunya dua ribut besar yang melanda Musytari di akaun Instagramnya, lapor akhbar The Sun semalam.
Gambar itu dirakam pada hujung tahun lalu oleh kapal angkasa pengorbit planet, Juno milik NASA.
Skala tepat kedua-dua ribut itu tidak diketahui tetapi pakar berpendapat bahawa salah satu ribut adalah sangat besar sehingga boleh memuatkan Bumi di dalamnya.
“Dua ribut berputar yang besar sedang berlaku di permukaan Musytari dalam imej yang dirakam oleh perakam cahaya @NASASolarSystem Juno, JunoCam di laluannya yang ke-38 pada ketinggian kira-kira 6,140 kilometer,’’ kata NASA.
“Awan terang yang timbul di atas mewujudkan bayang-bayang pada tebing ribut yang lebih rendah daripadanya.
“Ribut di bawah lebih besar daripada yang di atas, biasanya sepanjang 50 kilometer,’’ jelas pihak tersebut. – Agensi


Banjir di Johor tunjuk trend pulih
Oleh MOHAMAD FAIZAL HASHIM

6 Januari 2022, 6:52 pm
JOHOR BAHRU – Keadaan banjir di negeri ini kian pulih setelah seramai 464 mangsa banjir membabitkan 107 keluarga sudah pulang ke rumah masing-masing sejak awal pagi tadi sehingga pukul 4 petang tadi.
Pengerusi Jawatankuasa Kesihatan dan Alam Sekitar negeri, R. Vidyananthan berkata, sehingga kini, seramai 3,985 orang daripada 1,088 keluarga masih berada di 61 pusat pemindahan sementara (PPS).
Katanya, jumlah itu mencatatkan pengurangan berbanding seramai 4,449 mangsa daripada 1,195 keluarga di 66 PPS, pada pukul 8 pagi tadi.
Tambahnya, daerah Kluang yang sebelum ini menempatkan 128 mangsa daripada 38 keluarga di sebuah PPS juga sudah pulang ke kediaman masing-masing sekali gus PPS itu ditutup operasi.
“Walaupun jumlah keseluruhan itu berkurang, Muar masih menunjukkan peningkatan iaitu seramai 714 mangsa daripada 197 keluarga di sembilan PPS petang ini, berbanding 495 mangsa daripada 130 keluarga di lima PPS, pagi tadi.
“Walaupun bilangan mangsa banjir di Segamat menurun, daerah itu masih mengekalkan jumlah yang tinggi iaitu seramai 2,460 mangsa daripada 676 keluarga ditempatkan di 36 PPS setakat petang ini,” katanya dalam kenyataan hari ini.

Vidyananthan memberitahu, dua lagi daerah yang semakin pulih ialah Mersing dengan 19 mangsa daripada lima keluarga di sebuah PPS dan Tangkak dengan 739 mangsa daripada 193 keluarga di 14 PPS.
Katanya, jumlah mangsa banjir Batu Pahat masih tidak berganjak dan kekal dengan seramai 53 mangsa daripada 17 keluarga ditempatkan di sebuah PPS. – K! ONLINE


Ribut petir di tiga negeri malam ini
Oleh ZULKIFLI MANZOR

6 Januari 2022, 6:32 pm
PETALING JAYA – Beberapa kawasan di Perak, Sarawak dan Sabah diramal mengalami ribut petir, hujan lebat dan angin kencang malam ini.
Jabatan Meteorologi Malaysia (MetMalaysia) berkata, ribut petir, hujan lebat dan angin kencang dijangka berlaku di Kinta dan Hilir Perak.
“Sarawak di Betong (Saratok), Sarikei (Pakan dan Julau), Sibu (Kanowit) dan Limbang.
“Sabah di Pedalaman (Sipitang, Tenom, Beaufort, Keningau dan Tambunan), Tawau (Lahad Datu) dan Kudat (Kota Marudu),” kata MetMalaysia di Facebook.
Menurut MetMalaysia, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Jelas MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – K! ONLINE


Kanak-kanak 5 hingga 11 tahun dah boleh vaksin
Oleh SITI A'ISYAH SUKAIMI

6 Januari 2022, 6:27 pm
PUTRAJAYA – Kanak-kanak berusia lima hingga 11 tahun kini boleh menerima vaksin Covid-19 selepas kelulusan pendaftaran bersyarat diberikan kepada produk vaksin COMIRNATY 10mcg Concentrate for Dispersion for Injection.
Ketua Pengarah Kesihatan, Tan Sri Dr. Noor Hisham Abdullah berkata, keputusan tersebut dibuat menerusi
Mesyuarat Pihak Berkuasa Kawalan Dadah (PBKD) kali ke-368 yang bersidang hari ini berkenaan pendaftaran produk vaksin Covid-19.
“COMIRNATY 10mcg Concentrate for Dispersion for Injection adalah vaksin COMIRNATY yang diluluskan untuk imunisasi Covid-19 kepada kanak-kanak berusia lima hingga 11 tahun.
“Sediaan ini mempunyai kekuatan lebih rendah berbanding vaksin COMIRNATY yang diberikan kepada individu berusia 12 tahun dan ke atas,” katanya dalam satu kenyataan di sini hari ini.
Dalam pada itu, beliau berkata, selain vaksin tersebut, kelulusan pendaftaran bersyarat turut diberikan kepada COMIRNATY (Tris/Sucrose) 30mcg Solution for Injection.

Katanya, bagi COMIRNATY (Tris/Sucrose) 30mcg Solution for Injection pula merupakan vaksin COMIRNATY dengan formulasi baharu yang tidak memerlukan pencairan sebelum administrasi serta mempunyai tempoh jangka hayat lebih panjang iaitu 10 minggu berbanding formulasi sedia ada (satu bulan) apabila disimpan pada suhu dua darjah celsius hingga lapan darjah celsius setelah dinyah beku.
“Indikasi COMIRNATY (Tris/Sucrose) 30mcg Solution for Injection ini adalah untuk imunisasi Covid-19 kepada individu berusia  12 tahun dan ke atas. Pemegang pendaftaran bagi kedua-dua vaksin COMIRNATY tersebut adalah Pfizer (Malaysia) Sdn. Bhd. dan dikilangkan oleh BioNTech Manufacturing GmbH, Jerman,” katanya.
Mengulas lanjut, Dr. Noor Hisham berkata, PBKD  juga memberikan kelulusan  bersyarat  bagi  penggunaan  vaksin Convidecia Recombinant  Novel  Coronavirus  Vaccine  (Adenovirus  Type  5 Vector)  Solution  for  Injection  sebagai  dos  penggalak  kepada  individu  berusia 18  tahun  dan  ke  atas.
Katanya, ia mempunyai selang masa tiga hingga enam bulan selepas menerima dos pertama daripada vaksin yang sama.
“Pemegang  pendaftaran bagi vaksin ini ialah Solution Biologics Sdn.  Bhd.  dan  ia  dikilangkan oleh CanSino Biologics Inc., China.
“Kelulusan  pendaftaran  bersyarat ini  masih memerlukan  maklumat  kualiti, keselamatan  dan  keberkesanan  produk  vaksin tersebut  dipantau  dan  dinilai  secara berterusan oleh  Bahagian  Regulatori  Farmasi  Negara  (NPRA),  berdasarkan  data-data terkini  dari  semasa  ke  semasa.
“Ia bagi  memastikan  perbandingan  manfaat risiko bagi  vaksin-vaksin  tersebut  kekal  positif,” ujarnya. – K! ONLINE


Sindiket dadah didalangi warga tempatan tumpas
Oleh NUR HUDA MUSA

6 Januari 2022, 5:56 pm
PETALING JAYA – Dua lelaki ditahan kerana disyaki terlibat memproses dadah di sebuah kondominium yang dijadikan stor dan tempat memproses dadah di Bukit Serdang, Seri Kembangan, Selangor Ahad lalu.
Timbalan Ketua Jabatan Siasatan Jenayah Narkotik (JSJN) Kuala Lumpur, Superintendan Mohd. Shokri Abdullah berkata, kedua-dua lelaki tempatan masing-masing berusia 23 dan 64 tahun itu ditangkap melalui satu operasi terancang iaitu Ops Catrina.
“Hasil pemeriksaan telah menjumpai dan merampas dadah seperti 309 botol cecair methylenedioxy-methamphetamine (MDMA), serbuk MDMA, 120 biji pil ekstasi, 40 biji pil erimin 5, 38.30 gram dan 83.4 gram ketamin dengan nilai keseluruhan ialah RM333,282.
“Siasatan mendapati sindiket ini telah beroperasi sejak sebulan yang lalu dan menggunakan premis kondominium dengan kawalan keselamatan yang ketat bertujuan mengaburi kegiatan mereka daripada dihidu oleh pihak berkuasa,” katanya dalam satu kenyataan di sini hari ini.
Mohd. Shokri berkata, dadah itu dipercayai akan dijual kepada pelanggan pusat hiburan di sekitar Kuala Lumpur dan Selangor dan jumlah keseluruhan rampasan dadah tersebut mampu menampung penggunaan seramai 14,345 orang pengguna.
“Kedua-dua suspek telah ditahan reman di bawah Seksyen 117 Kanun Tatacara Jenayah selama tujuh hari dari 3 hingga 9 Januari 2022.

“Kes disiasat di bawah Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan,” ujarnya. – K! ONLINE


1,460 migran termasuk 73 tekong diberkas di Johor
Oleh MOHD SHARKAWI LONDING

6 Januari 2022, 5:39 pm
JOHOR BAHRU – Polis Johor berjaya menahan 1,460 pendatang asing tanpa izin (PATI) menerusi 137 serbuan Ops Benteng sepanjang tahun lalu.
Pemangku Ketua Polis Johor, Datuk Khaw Kok Chin berkata, jumlah itu terdiri seramai 1,387 migran dan 73 tekong termasuk 30 warga tempatan.
Menurutnya, baki 43 tekong lagi terdiri daripada 40 warga Indonesia, dua orang Pakistan dan seorang warga Thailand.
“Sepanjang tahun lalu, polis juga merampas tiga buah bot pancung, 22 buah motokar dan masing-masing satu van serta motosikal.
“Sebanyak 29 kertas siasatan dibawah Seksyen 26A Akta Antipemerdagangan Orang dan Penyeludupan Migran (Atipsom) 2007 di mana 19 berjaya dituduh melibatkan 38 tekong warga Indonesia,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Dalam pada itu, Kok Chin berkata, seramai lima ahli sindiket penyeludupan yang dikenali sebagai Geng Mat Piah dikenakan tindakan dibawah Akta Pencegahan Jenayah 1959 (Poca) dan dikenakan tindakan tahanan di pusat pemulihan khas selama dua tahun.

Jelasnya, Polis Johor akan memperketatkan lagi kawalan kemasukan pendatang migran melalui jalan tidak sah dengan kerjasama Pasukan Polis Marin (PPM), Agensi Penguatkuasaan Maritim Malaysia (APMM), Angkatan Tentera Malaysia (ATM) serta Jabatan Imigresen Malaysia (JIM).-K! ONLINE


Phuket kekal dibuka buat pelancong asing
Oleh KOSMO!

6 Januari 2022, 6:00 pm
PHUKET – Bandar pelancongan Thailand, Phuket akan kekal dibuka kepada pelancong tempatan dan asing meskipun negara itu berdepan kemungkinan gelombang kelima Covid-19, lapor akhbar Bangkok Post, hari ini.
Gabenor Wilayah Pulau Phuket, Narong Wunsiew mengumumkan pendirian tersebut dalam satu kenyataan sambil mengatakan langkah itu adalah bagi memastikan sektor ekonomi tidak terjejas.
Pengumuman dilakukan bagi meredakan kebimbangan pengusaha mengenai penutupan perniagaan yang baru menjana semula pendapatan daripada aktiviti pelancongan.
Menurut Wunsiew, wilayah itu akan terus menerima pelancong di bawah promosi pelancongan Kotak Pasir Phuket yang dilaksanakan hujung tahun lalu.
“Pihak pentadbiran bandar menerima rayuan daripada pengusaha tempatan yang memohon agar tiada sekatan aktiviti ekonomi dilakukan.
“Penutupan bandar berpotensi menjejaskan sektor ekonomi tempatan maka ia akan kekal dibuka untuk pelancongan namun dalam masa sama, pembendungan jangkitan Covid-19 berjalan seiring,” ujarnya.

Sejak Sabtu hingga Isnin lalu, seramai 10,132 pelancong asing tiba di Phuket, satu angka yang melonjak kira-kira 500 sehari berbanding peringkat awal program tersebut.
Timbalan gabenor wilayah, Phichet Panaphong berkata, terdapat 30 hingga 50 pelancong asing diuji positif Covid-19 setiap hari.
Wilayah itu memiliki kira-kira 66 hotel yang sedia berkhidmat sama ada sebagai pusat kuarantin buat pesakit Covid-19 dengan gejala ringan dan sederhana. – Agensi


Waspada modus operandi baharu Macau Scam
Oleh NUR HUDA MUSA

6 Januari 2022, 6:07 pm
PETALING JAYA – Orang ramai dinasihatkan untuk lebih berhati-hati dengan modus operandi baharu penipuan Macau Scam yang didapati kerap mengubah taktik bagi memperdaya mangsa.
Pengarah Jabatan Siasatan Jenayah Komersial (JSJK), Datuk Mohd. Kamarudin Md. Din berkata, sindiket berkenaan yang dikenal pasti turut melibatkan rangkaian di luar negara menyukarkan tindakan pembanterasan dilaksanakan secara menyeluruh.
“Berdasarkan rekod, sepanjang tahun 2021, sejumlah 1,585 kes Macau Scam telah disiasat melibatkan kerugian berjumlah RM560,886,377.14.
“Seramai 9,646 individu juga telah ditahan kerana disyaki terlibat dengan kegiatan ini,” katanya dalam satu kenyataan di sini hari ini.
Beliau berkata, melalui pemantauan, sindiket itu dikesan kerap mengubah modus operandi bagi memperdaya mangsa antaranya ialah mangsa akan menerima panggilan telefon daripada individu yang menyamar sebagai pegawai dari agensi penguatkuasa seperti polis, mahkamah, Bank Negara dan sebagainya.
“Mangsa akan dimaklumkan bahawa akaun bank mereka sedang disiasat dan wang mereka akan dibekukan atau hilang. Bagi mengelakkan perkara ini, mangsa akan diminta untuk membuka akaun bank baharu dan mengaktifkan kemudahan perbankan dalam talian dengan mendaftarkan nombor telefon yang diberikan pihak sindiket.

“Setelah mengikut semua arahan yang diberikan, mangsa akan mendapati wang di dalam akaun mereka berkurangan,” jelasnya.
Selain itu katanya, sindiket itu juga akan membuat panggilan telefon kepada mangsa dan memaklumkan bahawa mereka layak menerima insentif atau bantuan daripada pihak kerajaan sebelum meminta ID dan kata laluan perbankan dalam talian mangsa.
“Kononnya ia untuk memudahkan proses pembayaran bantuan tersebut, namun selepas ID dan kata laluan diberikan, mangsa mendapati wang dalam akaun mereka berkurangan,” tambahnya.
Justeru itu katanya, adalah ditegaskan bahawa sebarang maklumat perbankan seperti ID, kata laluan dan nombor telefon adalah data yang amat penting dan sulit.
“Maklumat ini sama sekali tidak boleh dimaklumkan kepada orang lain khususnya individu yang tidak dikenali.
“Pihak polis juga tidak pernah meminta maklumat sebegini dalam menjalankan siasatan,” ujarnya.
Katanya, dalam usaha untuk membanteras kes-kes sebegini, pihak polis menyeru orang ramai untuk sentiasa berwaspada dan peka dengan modus operandi yang digunakan oleh penjenayah dan berhubung terus dengan polis melalui CCID Scam Response Center di talian 03-26101559/1599 jika terdapat sebarang kemusykilan. – K! ONLINE


Tempahan pacuan empat roda untuk Abang Viva selesai
Oleh NOR AZIAH MAT NOH

6 Januari 2022, 6:01 pm
PETALING JAYA – Usahawan kosmetik yang dikenali sebagai Sha Hassan tampil lagi menjelaskan bahawa tempahan pacuan empat roda khas untuk dihadiahkan kepada ‘Abang Viva’ atau nama sebenarnya Azwan Omar, 30 selesai semalam.
Menerusi sebuah hantaran di laman Facebook, Sha menceritakan kesukaran beliau untuk mendapatkan kenderaan terbabit ekoran proses pembelian kereta mengambil masa agak lama.
“Sekarang kereta banyak 4×4 tidak sedia dan kena tunggu sampai dua hingga tiga bulan baru boleh dapat, jika tunai sekalipun tetap kena tunggu giliran.
“Yang 4×2, spec paling rendah ada tetapi tidak puas hati pula, alang-alang bagi yang okay sikit lah,” katanya menerusi media sosial.
Jelas Sha, ramai yang sudi menghulurkan bantuan di seluruh negeri bagi mempercepatkan proses pembelian kenderaan pacuan empat roda berkenaan.
“Ramai yang banyak membantu sampai ke Kuala Lumpur, Selangor, Kelantan, Terengganu carikan. Semalam, Alhamdulillah kita dapat satu unit yang sesuai dengan abang ini.

“Jadi semalam dah selesai tempahan, tapi tetap kena tunggu dalam satu minggu untuk selesaikan semua benda,” ujarnya.
Tambah usahawan itu, ‘Abang Viva’ sangat baik orangnya dan masih sabar menunggu serta tidak memilih jenis kenderaan yang bakal dihadiahkan kepadanya.
“‘Abang Viva’ santai sahaja, Sha mesej dia tunjuk pilihan gambar dia jawab ‘mana mana pun boleh, tidak kisah’. Dia tak tanya apa langsung, baik betul orangnya,” katanya lagi. – K! ONLINE


Roslan Abdullan Timbalan CEO Proton
Oleh MUHAMMAD IKHWAN IDERIS

6 Januari 2022, 6:16 pm
PETALING JAYA – Proton mengumumkan pelantikan Roslan Abdullah sebagai Timbalan Ketua Pegawai Eksekutif bermula 1 Januari 2022.
Beliau sebelum ini menjawat Naib Presiden, bahagian Pemasaran dan Jualan untuk Proton dan juga sebagai Ketua Pegawai Eksekutif bagi Proton Edar Sdn. Bhd. sejak 1 Jun 2020.
Pemegang ijazah Sarjana Kewangan dan Perakaunan daripada Universiti Brighton, United Kingdom itu mempunyai pengalaman selama tiga dekad dalam bidang automotif termasuk di Motosikal dan Enjin Nasional Sdn. Bhd. (Modenas), Isuzu Hicom Malaysia dan Honda Malaysia.
Ketua Pegawai Eksekutif Proton, Li Chunrong berkata, Roslan telah memainkan peranan penting dalam mengukuhkan pengurusan Proton dan memberi panduan kepada pengurusan keseluruhan perniagaan, khususnya pengukuhan fungsi bahagian pemasaran dan jualan.
“Saya yakin kami mampu menjalinkan kerjasama erat untuk memacu syarikat ke arah kejayaan,” katanya dalam satu kenyataan.
Pada masa sama, Proton turut menzahirkan penghargaan kepada Datuk Radzaif Mohamed, yang bersara sebagai Timbalan Ketua Pegawai Eksekutif pada 31 Disember 2021.

Dilantik ke jawatan tersebut pada 1 April 2016, beliau telah memainkan peranan penting dalam memantau proses sehingga termeterainya perkongsian di antara DRB-HICOM dan Zhejiang Geely Holding (Geely), seterusnya membantu membawa syarikat ke kedudukan terkini dalam industri. – K! ONLINE


Mungkin kena periksa hati awak juga – Uyaina Arshad
Oleh HANISAH SELAMAT

6 Januari 2022, 5:41 pm
PETALING JAYA – Pengacara Wanita Hati Ini (WHI), Uyaina Arshad menempelak perbuatan individu yang mengecop dirinya sebagai pembawa aura negatif dan menasihatkan agar membersihkan hati sendiri sebelum membuat tuduhan melulu.
Katanya, andai sebelum ini dia hanya mengambil sikap berdiam diri daripada menjawab sebarang kritikan, kali ini dia perlu meluahkan perkara yang dianggap menjadi pematah semangat.
“Saya jarang membalas komen negatif atau komen-komen yang cuba meruntuhkan semangat saya. Pada saya, abaikan adalah jalan terbaik. Tapi, komen kali ini perlukan perhatian.
“Pertama sekali, terima kasih atas ‘teguran’. Di WHI, semua benda kami bincangkan dengan pasukan dan penerbit. Topik yang diberikan membincangkan semua aspek berkaitan dengan topik itu, termasuklah tetamu yang hadir.
“Bukan saya memandai berikan aura negatif seperti yang awak rasa. Kita tak pernah menuding jari kepada sesiapa pun. Kalau ada yang terasa, mungkin kerana siapa makan cili, dia rasa pedas.
“Tak faham, kenapa awak kena tulis begini kepada saya sebab nak sakitkan hati saya atau tak tahulah. Mungkin kena periksa hati awak juga. Semoga Allah permudahkan segalanya untuk awak,” luahnya menerusi perkongsian dalam Instagram.

Pemilik nama sebenar Saidatul Naseha Uyaina Arshad, 29, itu turut memuat naik mesej langsung individu dimaksudkan itu tanpa memaparkan profil akaun berkenaan.
Dalam tangkap layar tersebut, individu itu menghantar mesej dan menegur gaya pengacaraan bintang Lelaki Kiriman Tuhan yang disifatkan negatif selain memintanya membersihkan hati.
“Bersihkan hati dulu kot, ‘dear’. Apa yang dalam hati you terlalu menyerlah dekat luaran you. Sejujurnya, you tak menarik mengacara,” itu antara mesej diterima.
Pada masa sama, katanya dia tidak pernah memaksa orang untuk menyukainya malah setiap komen diterima dengan hati sepanjang mengendalikan program itu sejak lebih empat tahun lalu.
“Mengenai pengacaraan saya yang awak rasa tak menarik, tak apa pun. Saya terima dengan hati terbuka sebab saya tak pernah paksa orang untuk suka pengacaraan saya atau apa,” luahnya lagi.
Kecaman tersebut dipercayai tercetus susulan daripada isu yang dibincangkan hos berkenaan bersama tetamu jemputan termasuk penyampai radio, Sharifah Shahirah atau Shira yang aktif melaksanakan kerja amal membantu mangsa banjir dalam program WHI, baru-baru ini.
Kupasan tajuk berjudul Mentaliti Banjir itu membawa penonton mendengar pengalaman Shira sepanjang operasi mengumpul serta mengagihkan sumbangan kepada pihak yang memerlukan.
Dalam sesi berkenaan, hos dan panel jemputan diminta mengulas mengenai adab, sama ada dikalangan penyumbang mahu pun penerima selain turut menyentuh sikap memilih sumbangan serta pengalaman berdepan amarah mangsa.
Shira ketika ditanya soalan berkenaan menyatakan dia tiada masa untuk menyalahkan sesiapa sebaliknya cuma mahu berterima kasih kepada semua pihak selain enggan mendengar perkara negatif kerana lebih fokus terhadap misi.
Terdahulu, selain WHI dan pertandingan nyanyian realiti Famili Duo, kredibiliti pelakon tersebut turut menarik perhatian memilihnya stesen TV Indonesia, Indosiar memilihnya sebagai hos Dangdut Academy Asia 4.
Uyaina yang berjaya menerokai pasaran industri hiburan di Indonesia sejak 2018 terutama selepas menjuarai Puteri Muslimah Asia anjuran Indosiar.
Selepas itu dia terus melebarkan langkah di arena pengacaraan di negara tersebut Academi Sahur Indonesia (Aksi) serta program Golden Memories Asia 2019. – K! ONLINE


Tuduhan pembalakan punca utama banjir bukan 100 peratus betul
Oleh MOHD. RAFIE AZIMI

6 Januari 2022, 5:29 pm
ALOR SETAR – Tuduhan kononnya pembalakan menjadi punca utama kepada bencana banjir yang melanda beberapa kawasan di negara ini bukanlah 100 peratus betul sebaliknya hanya persepsi disebarkan pihak tertentu.
Menteri Besar Kedah, Datuk Seri Muhammad Sanusi Md. Nor berkata, pemerhatian beliau mendapati kayu-kayu yang tersangkut di sungai atau ‘naik’ ke rumah mangsa bukan terdiri daripada kayu balak.
“Siapa biasa duduk dalam hutan dia memang tahu bahawa yang tersangkut itu bukan balak pun sebaliknya pokok yang memang senang tercabut.
“Macam yang berlaku di Titi Hayun dekat Yan sebelum ini, satu negara tuduh ada pembalakan di Gunung jerai tetapi datang fakta dan perincian, ternyata tidak ada pembalakan di Gunung Jerai,” katanya.
Beliau berkata demikian pada sidang akhbar selepas Majlis Menandatangani Memorandum Persefahaman (MoU) Antara Menteri Besar Incorporated (MBI Kedah) bersama Universiti Sains Malaysia (USM), Permodalan Kedah Berhad (PKB), Hayun Land Sdn. Bhd., Kedah Agro Holdings Berhad dan MHC Trading Sdn. Bhd. di Wisma Darul Aman di sini hari ini.
Mengulas lanjut katanya, pihak berkaitan perlu tampil dengan perincian berhubung perkara sebenarnya yang berlaku.

“Kalau kita mengalah awal dan tidak menjawab berhubung isu berkenaan, orang akan percaya kononnya berlaku pembalakan. Ini masalah netizen yang hanya bercakap dengan mengutip fakta tepi longkang dan reban ayam, kemudian dakwa ‘benda’ itu betul,” ujarnya. – K! ONLINE